

**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ**

**ΣΧΟΛΗ ΕΠΙΣΤΗΜΩΝ ΥΓΕΙΑΣ**

**ΤΜΗΜΑ ΙΑΤΡΙΚΗΣ**

**ΚΑΝΟΝΙΣΜΟΣ ΜΕΤΑΠΤΥΧΙΑΚΩΝ ΣΠΟΥΔΩΝ**

(σύμφωνα με τις διατάξεις του Ν.4485/2017)

**ΤΟΥ**

**ΠΡΟΓΡΑΜΜΑΤΟΣ ΜΕΤΑΠΤΥΧΙΑΚΩΝ ΣΠΟΥΔΩΝ**

**με τίτλο**

**«ΔΙΑΤΑΡΑΧΗ ΑΚΟΥΣΤΙΚΗΣ ΕΠΕΞΕΡΓΑΣΙΑΣ»**

**ΘΕΣΣΑΛΟΝΙΚΗ ΑΠΡΙΛΙΟΣ 2020**

**ΚΑΝΟΝΙΣΜΟΣ ΤΟΥ Π.Μ.Σ.**

**«Διαταραχή Ακουστικής Επεξεργασίας»**

**του Τμήματος Ιατρικής,**

|  |  |  |
| --- | --- | --- |
|  | **ΠΕΡΙΕΧΟΜΕΝΑ** | Σελ |
|  | Γενικές Διατάξεις | **1** |
| Άρθρο 1 | Σκοπός του Π.Μ.Σ. | **2** |
| Άρθρο 2 | Όργανα των Προγραμμάτων Μεταπτυχιακών Σπουδών | **3** |
| Άρθρο 3 | Κατηγορίες υποψηφίων για τη φοίτηση στο Π.Μ.Σ. | **4** |
| Άρθρο 4 | Αριθμός Εισακτέων, Κριτήρια και Διαδικασία Επιλογής Εισακτέων | **5** |
| Άρθρο 5 | Διάρκεια και Όροι Φοίτησης | **7** |
| Άρθρο 6 | Πρόγραμμα Σπουδών - Έλεγχος Γνώσεων | **10** |
| Άρθρο 7 | Υποτροφίες | **14** |
| Άρθρο 8 | Διδακτικό Προσωπικό | **14** |
| Άρθρο 9 | Έσοδα Προγραμμάτων – Διαδικασία Οικονομικής Διαχείρισης | **15** |
| Άρθρο 10 | Διοικητική Υποστήριξη - Υλικοτεχνική Υποδομή | **16** |
| Άρθρο 11 | Τελετουργικό Αποφοίτησης | **16** |
| Άρθρο 12 | Τύπος Απονεμόμενου Διπλώματος Μεταπτυχιακών Σπουδών (Δ.Μ.Σ.) | **16** |
| Άρθρο 13 | Λογοκλοπή | **17** |
| Άρθρο 14 | Μεταβατικές Ρυθμίσεις | **17** |
|  |  |  |
|  | ΠΕΡΙΕΧΟΜΕΝΟ ΜΑΘΗΜΑΤΩΝ | **21** |

ΓΕΝΙΚΕΣ ΔΙΑΤΑΞΕΙΣ

Ο παρών Κανονισμός Μεταπτυχιακών Σπουδών συμπληρώνει τις διατάξεις του Κεφαλαίου ΣΤ΄ [Δεύτερος και Τρίτος Κύκλος Σπουδών] του Ν. 4485/4-8-2017 (ΦΕΚ 114/τ.Α΄/4-8-2017): «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις».

**Άρθρο 1**

**Σκοπός των Προγραμμάτων Μεταπτυχιακών Σπουδών**

Οι Μεταπτυχιακές Σπουδές αποσκοπούν στην προαγωγή της γνώσης, την ανά­πτυξη της έρευνας και των τεχνών, καθώς και την ικα­νοποίηση των εκπαιδευτικών, ερευνητικών, κοινωνικών, πολιτιστικών και αναπτυξιακών αναγκών της χώρας, στην κατάρτιση επιστημόνων υψηλού επιπέδου ικανών να συμβάλουν σε θεωρητικές και εφαρμοσμένες περιοχές συγκεκρι­μένων γνωστικών κλάδων, ειδικές θεματικές ενότητες ή επιμέρους κλάδους των γνωστικών αντικειμένων του πρώτου κύκλου σπουδών των οικείων Τμημάτων καθώς και στην παραγωγή και μετάδοση γνώσεων, τεχνογνωσίας, μεθοδολογιών εργαλείων και ερευνητικών αποτελεσμάτων στον επιστημονικό χώρο που δραστηριοποιείται το κάθε Τμήμα.

Το Τμήμα Ιατρικής της Σχολής Επιστημών Υγείας του Α.Π.Θ. οργανώνει και λειτουργεί σύμφωνα με τις διατάξεις του Ν. 4485/2017 (ΦΕΚ 114/Α΄/4-8-2017) το Πρόγραμμα Μεταπτυχιακών Σπουδών (Π.Μ.Σ.), πλήρους φοίτησης με τίτλο «**“Διαταραχή Ακουστικής Επεξεργασίας» (στην αγγλική, MSc-Auditory Processing Disorder)**. Η επιτυχής παρακολούθηση του Π.Μ.Σ. οδηγεί στην απόκτηση του Διπλώματος Μεταπτυχιακών Σπουδών (Δ.Μ.Σ.) στην **“ Διαταραχή Ακουστικής Επεξεργασίας» (στην αγγλική "MSc-Auditory Processing Disorder", σε μία από τις δύο ειδικεύσεις που θα λειτουργήσουν:**

1. Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες,
2. Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες.

Το γνωστικό **αντικείμενο** του ΠΜΣ είναι η παροχή εκπαίδευσης και επικαιροποιημένης θεωρητικής και πρακτικής γνώσης στον τομέα της Ψυχοακουστικής και της Νευροεπιστήμης της Ακουστικής Αντίληψης. Ειδικότερα, το Πρόγραμμα στοχεύει στην παροχή υψηλού επιπέδου εκπαίδευσης και εξειδίκευσης των μεταπτυχιακών φοιτητών στον τομέα της Ψυχοακουστικής, της διάγνωσης και αντιμετώπισης της Διαταραχής Ακουστικής Επεξεργασίας (ΔΑΕ)-με έμφαση στις Ψυχοακουστικές εφαρμογές στον Αυτισμό, τη Σχιζοφρένεια, τη Βαρηκοΐα και τις Μαθησιακές Δυσκολίες.

**Ο σκοπός οργάνωσης και λειτουργίας** του προτεινόμενου ΠΜΣ συνοψίζονται στους εξής:

**Ο γενικός σκοπός** του μεταπτυχιακού προγράμματος είναι: α) η περαιτέρω προαγωγή της γνώσης στον τομέα της Ψυχοακουστικής, η περαιτέρω ανάπτυξη της έρευνας στον τομέα της Διαταραχής Ακουστικής Επεξεργασίας και της συνύπαρξής της με το φάσμα του Αυτισμού και τις Μαθησιακές Δυσκολίες και β) η υψηλού επιπέδου εξειδίκευση των αποφοίτων σε θεωρητικές γνώσεις και εφαρμόσιμες πρακτικές στον τομέα της Ψυχοακουστικής σε ότι αφορά την Διαταραχή της Ακουστικής Επεξεργασίας, τον Αυτισμό, την Βαρηκοΐα και τις Μαθησιακές Δυσκολίες.

Ο ανωτέρω σκοπός εκπληρώνεται μέσω ενός προσεκτικά δομημένου και ισορροπημένου προγράμματος μαθημάτων που αφορά κυρίως σε γνώσεις της τελευταίας πενταετίας για την αλληλεπίδραση της ακουστικής αντίληψης με τις νοητικές λειτουργίες (π.χ. προσοχή, μνήμη). Τα θεωρητικά μαθήματα θα κινητοποιήσουν τους φοιτητές σε γόνιμη σκέψη και θα τους ωθήσουν στην πρακτική εφαρμογή και την έρευνα. Η πρακτική εκπαίδευση θα δίνει τη δυνατότητα για την απόκτηση ουσιαστικών δεξιοτήτων, υψηλού επιπέδου για την εκτίμηση, διάγνωση και αντιμετώπιση της Διαταραχής Ακουστικής Επεξεργασίας. Μέσα από συγκεκριμένες τεχνικές και αντίστοιχη εκπαίδευση το πρόγραμμα αποσκοπεί στην εξατομίκευση της γνώσης, προσφέροντας την βέλτιστη παροχή και προαγωγή υγείας.

Παράλληλα το προτεινόμενο πρόγραμμα θα ενεργοποιήσει τη διεπιστημονική προσέγγιση με μη επαγγελματίες ιατρικών σπουδών, όπως αποφοίτους της Ψυχολογίας και της Παιδαγωγικής, για μια πληρέστερη προσέγγιση της ακουστικής αντίληψης, σε διαταραχές όπως το φάσμα του αυτισμού και τις μαθησιακές δυσκολίες. Η εκπόνηση της διπλωματικής εργασίας θα προσφέρει την δυνατότητα αποτύπωσης των αποκτώμενων γνώσεων, μέσω της μελέτης της σχετικής βιβλιογραφίας και των σύγχρονων ερευνητικών δεδομένων, του κάθε φοιτητή ατομικά.

Οι **επιμέρους στόχοι** λειτουργίας του ΠΜΣ αποσκοπούν:

α. Στη διαμόρφωση ενός ενισχυμένου πλαισίου συνεργασίας με Πανεπιστημιακά Ιδρύματα και Ερευνητικά Κέντρα στην Ελλάδα και στο εξωτερικό,

β. Στην προβολή του ερευνητικού έργου των φοιτητών σε διεθνή και ελληνικά συνέδρια, στα οποία οι φοιτητές θα καλούνται να παρουσιάσουν τις ερευνητικές τους εργασίες,

γ. Στην προσέλκυση εισακτέων φοιτητών και από άλλα Ιδρύματα Ανώτατης Εκπαίδευσης, της ημεδαπής και της αλλοδαπής.

**Άρθρο 2**

**Όργανα των Προγραμμάτων Μεταπτυχιακών Σπουδών**

**(άρθρα 31, 44 και 45 του Ν.4485/2017)**

Αρμόδια Όργανα για τη διοίκηση, οργάνωση και λειτουργία των προγραμμάτων μεταπτυχιακών σπουδών είναι:

1. ***Η Σύγκλητος του Ιδρύματος,*** είναι το αρμόδιο όργανο για τα θέματα ακαδημαϊκού, διοικητικού, οργανωτικού και οικονομικού χαρακτήρα των Π.Μ.Σ., και ασκεί όσες αρμοδιότητες σχετικά με τα Π.Μ.Σ. δεν ανατίθενται από το νόμο ειδικώς σε άλλα όργανα.
2. ***Η Συνέλευση*** ***του Τμήματος Ιατρικής ΑΠΘ,*** έχει τις αρμοδιότητες που ορίζονται στο άρθρο 31 παρ. 3 του Ν. 4485/2017.
3. ***Η Συντονιστική Επιτροπή*** ***(Σ.Ε.)*** του Π.Μ.Σ., η οποία στο παρόν απαρτίζεται από πέντε (5) μέλη Δ.Ε.Π. του Τμήματος Ιατρικής της Σχολής Επιστημών Υγείας ΑΠΘ, τα οποία έχουν αναλάβει μεταπτυχιακό έργο και εκλέγονται από τη Συνέλευση του οικείου Τμήματος για διετή θητεία και είναι αρμόδια για την παρακολούθηση και τον συντονισμό της λειτουργίας των Π.Μ.Σ.
4. ***Η Επιτροπή Μεταπτυχιακών Σπουδών*** που αποτελείται από τον/την Αντιπρύτανη Ακαδημαϊκών Υποθέσεων και Φοιτητικών Θεμάτων, ο/η οποίος/α εκτελεί χρέη Προέδρου και τους Κοσμήτορες του Ιδρύματος ως μέλη και έχει τις αρμοδιότητες που προβλέπονται στο άρθρο 32 στην παράγραφο 5 του Ν. 4485/2017.
5. ***Ο Διευθυντής του Π.Μ.Σ.,*** είναι μέλος της Σ.Ε. και ορίζεται μαζί με τον Αναπληρωτή του, με απόφαση της Συνέλευσης του οικείου Τμήματος για διετή θητεία και πρέπει να πληροί τις προϋποθέσεις του άρθρου 31 της παρ. 8 Ν. 4485/2017. Ο Διευθυντής δεν δύναται να έχει περισσότερες από δύο (2) συνεχόμενες θητείες και δεν δικαιούται επιπλέον αμοιβή για το διοικητικό του έργο. *Ο Διευθυντής* έχει τις αρμοδιότητες που προβλέπονται στο άρθρο 31 παρ. 8 του Ν. 4485/2017 και όποιες άλλες ορίζονται από τη Συνέλευση του οικείου Τμήματος (άρθρο 45, παρ. 1γ), (άρθρο 44, παρ. 2). Κατά τη λήξη της θητείας της Σ.Ε. με ευθύνη του απερχόμενου Διευθυντή, συντάσσεται αναλυτικός απολογισμός του ερευνητικού και εκπαιδευτικού έργου του Π.Μ.Σ., καθώς και των λοιπών δραστηριοτήτων του, με στόχο την αναβάθμιση των σπουδών του προγράμματος, την καλύτερη αξιοποίηση του ανθρώπινου δυναμικού, τη βελτιστοποίηση των υφιστάμενων υποδομών και την κοινωνικά επωφελή χρήση των διαθέσιμων πόρων του Π.Μ.Σ.
6. ***Η εξαμελής Επιστημονική Συμβουλευτική Επιτροπή (Ε.Σ.Ε.),*** αρμόδια για την εξωτερική ακαδημαϊκή αξιολόγηση των Π.Μ.Σ. (άρθρο 44 παρ. 3 του Ν. 4485/2017).
7. **Η *Επιτροπή Επιλογής Εισακτέων***, η οποία συγκροτείται με απόφαση της Συνέλευσης του Τμήματος και αποτελείται από τρία (3) μέλη Δ.Ε.Π. του ιδίου ή συναφούς αντικειμένου που ανήκουν στη Σ.Ε. του Π.Μ.Σ., είναι υπεύθυνη για τον έλεγχο των δικαιολογητικών, τη διεξαγωγή της διαδικασίας επιλογής και την κατάταξη των υποψηφίων με βάση τον υπολογισμό των κριτηρίων και εισηγείται στη Συνέλευση του Τμήματος τον κατάλογο των επιτυχόντων, τον οποίο η τελευταία επικυρώνει.

**Άρθρο 3**

**Κατηγορίες υποψηφίων για φοίτηση σε Προγράμματα Μεταπτυχιακών Σπουδών**

**(άρθρο 34 παρ. 1, 7 και 8 του Ν.4485/2017)**

Στα Προγράμματα Μεταπτυχιακών Σπουδών γίνονται δεκτοί ως μεταπτυχιακοί φοιτητές:

1) Κάτοχοι τίτλων πρώτου κύκλου σπουδών Πανεπιστημίων της ημεδαπής και αναγνωρισμένων ομοταγών Ιδρυμάτων της αλλοδαπής (άρθρο 34, παρ. 1, 7 και 8 του Ν. 4485/2017.

2) Μέλη των κατηγοριών Ε.Ε.Π., Ε.ΔΙ.Π. και Ε.Τ.Ε.Π., εφόσον πληρούν τις προϋποθέσεις του πρώτου εδαφίου της παρ. 1 του άρθρου 34 του Ν.4485/2017, μπορούν να εγγραφούν ως υπεράριθμοι και μόνο ένας κατ΄ έτος ανά Π.Μ.Σ., που οργανώνεται σε Τμήματα του Ιδρύματος που υπηρετούν, το οποίο είναι συναφές με τον τίτλο σπουδών και το έργο που επιτελούν στο οικείο Ίδρυμα.

Οι κατηγορίες των υποψηφίων που δύνανται να γίνουν δεκτοί στο Π.Μ.Σ. είναι:

α. Για την ειδίκευση 1 με τίτλο "Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες" θα γίνονται δεκτοί πτυχιούχοι Λογοθεραπευτές, Εργοθεραπευτές, Ειδικής Αγωγής, Ψυχολόγοι, Μουσικοπαιδαγωγοί, κάτοχοι τίτλων πρώτου κύκλου σπουδών των Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής.

β. Για την ειδίκευση 2 με τίτλο " Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες" γίνονται δεκτοί πτυχιούχοι Τμήματος Ιατρικής (ΩΡΛ, Παιδίατροι, Ψυχίατροι, Νευρολόγοι, Γενικοί Ιατροί, κ.α. ή και χωρίς ειδικότητα) κάτοχοι τίτλων πρώτου κύκλου σπουδών των Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής.

3) Δίπλωμα Μεταπτυχιακών Σπουδών δεν απονέμεται σε φοιτητή του οποίου ο τίτλος σπουδών του πρώτου κύκλου από ίδρυμα της αλλοδαπής, δεν έχει αναγνωριστεί από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), σύμφωνα με το ν. 3328/2005 (Α' 80).

4) Για την αξιολόγηση και την επιλογή των υποψηφίων συνεκτιμώνται τα στοιχεία της παρ. 4.2) άρθ. 34 του Ν 4485/2017 πρόσθετα κριτήρια, τα οποία ορίζονται από τα αρμόδια όργανα, όπως ο νόμος ορίζει.

5) Υποψηφιότητα για το Π.Μ.Σ. μπορούν να θέσουν και τελειόφοιτοι/ες φοιτητές/τριες ή των παραπάνω Τμημάτων, με την προϋπόθεση ότι θα έχουν αποφοιτήσει πριν την έγκριση του τελικού πίνακα των υποψηφίων, οι οποίοι γίνονται δεκτοί στο Π.Μ.Σ.

**Άρθρο 4**

**Αριθμός Εισακτέων, Κριτήρια και Διαδικασία Επιλογής Εισακτέων**

**(άρθρα 34 και 45 του Ν.4485/2017)**

Ο ετήσιος αριθμός εισακτέων στο Π.Μ.Σ. με τίτλο **“Διαταραχή Ακουστικής Επεξεργασίας»** ορίζεται κατ’ ανώτατο όριο σε **πενήντα** (50), μεταπτυχιακούς φοιτητές. Οι εισακτέοι θα κατανέμονται στις δύο ειδικεύσεις του ΠΜΣ, αναλόγως με τον αριθμό των αιτήσεων, ως εξής:

Ειδίκευση 1: Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες, ο ανώτατος ετήσιος αριθμός των εισακτέων θα ανέρχεται στους είκοσι πέντε (25) φοιτητές.

Ειδίκευση 2: Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες, ο ανώτατος ετήσιος αριθμός των εισακτέων θα ανέρχεται στους είκοσι πέντε (25) φοιτητές.

Το κατώτατο όριο εισακτέων, για τη λειτουργία του προγράμματος ορίζεται στους δέκα (10) μεταπτυχιακούς φοιτητές/ειδίκευση.

Σε περίπτωση ισοβαθμίας υποψηφίων και με την προϋπόθεση ότι υπολείπονται θέσεις εισακτέων και δεν καλύπτεται ο ανώτατος αριθμός των είκοσι πέντε υποψηφίων από την πρώτη κατηγορία, προβλέπεται η κάλυψη του ανώτατου ορίου των θέσεων υποψηφιότητας από τη δεύτερη κατηγορία και αντιστρόφως.

Η επιλογή θα γίνεται με βάση το βιογραφικό των υποψηφίων (αξιολόγηση του φακέλου των δικαιολογητικών) και συνέντευξη από την ***Επιτροπή Επιλογής Εισακτέων***, η οποία αποτελείται από τρία (3) μέλη Δ.Ε.Π. του ιδίου ή συναφούς αντικειμένου που ανήκουν στη Σ.Ε. του Π.Μ.Σ.

**1**. Κάθε έτος και μέχρι την 1η Μαρτίου η Συνέλευση του Τμήματος Ιατρικής ανακοινώνει πόσες θέσεις μεταπτυχιακών φοιτητών/τριών διατίθενται για το επόμενο ακαδημαϊκό έτος.

**2**. Μέχρι το τέλος Μαρτίου κάθε έτους με πρόταση της Σ.Ε. του Π.Μ.Σ. και απόφαση της Συνέλευσης του Τμήματος, δημοσιεύεται προκήρυξη των θέσεων αυτών και καλούνται οι υποψήφιοι να υποβάλουν τις αιτήσεις τους.

**3**. Ο υποψήφιος υποβάλλει τα παρακάτω δικαιολογητικά:

α) Αίτηση υποψηφιότητας για την εισαγωγή στο Π.Μ.Σ. (διαθέσιμη σε έντυπη μορφή από τη Γραμματεία του ΠΜΣ και σε ηλεκτρονική μορφή από την ιστοσελίδα του ΠΜΣ).

β) Σύντομο υπόμνημα για τους λόγους επιλογής και συμμετοχής στο ΠΜΣ.

γ) Αντίγραφο τίτλων σπουδών ελληνικού Πανεπιστημίου ίδιου Τμήματος και πιστοποιητικό ισοτιμίας από το ΔΟΑΤΑΠ, σε περίπτωση πτυχιούχων πανεπιστημίων του εξωτερικού.

δ) Βιογραφικό σημείωμα στο οποίο αναφέρονται αναλυτικά οι σπουδές, η διδακτική ή/και επαγγελματική εμπειρία, η επιστημονική και κοινωνική δραστηριότητα του υποψηφίου.

ε) Για τη συμμετοχή των υποψηφίων στη διαδικασία επιλογής για το Π.Μ.Σ. απαραίτητη θεωρείται, η γνώση ξένης γλώσσας (τουλάχιστον επιπέδου Β2),η οποία, όταν δεν είναι βεβαιωμένα η μητρική τους, πιστοποιείται είτε με πτυχίο αντίστοιχου ξενόγλωσσου πανεπιστημιακού τμήματος είτε με κατοχή τουλάχιστον αναγνωρισμένων διπλωμάτων επάρκειας Β2. (*Το επίπεδο γλωσσομάθειας της ξένης γλώσσας αποδεικνύεται από με τους εξής τρόπους: α) Κρατικό Πιστοποιητικό του ν. 2740/1999 όπως αντικαταστάθηκε με την παρ. 19 του άρθρου 13 του Ν. 3149/2003, β) Με πτυχίο Ξένης Γλώσσας και Φιλολογίας ή Πτυχίο Ξένων Γλωσσών Μετάφρασης και Διερμηνείας της ημεδαπής ή αντίστοιχο και ισότιμο σχολών της αλλοδαπής, γ) Με Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής, δ) Με Απολυτήριο τίτλο ισότιμό των ελληνικών σχολείων Δευτεροβάθμιας Εκπαίδευσης, εφόσον έχουν αποκτηθεί μετά από κανονική φοίτηση τουλάχιστον έξι ετών στην αλλοδαπή. Η άδεια επάρκειας διδασκαλίας ξένης γλώσσας δεν αποδεικνύει τη γνώση ξένης γλώσσας (Π.Δ. 347/2003). Οι υποψήφιοι που είναι κάτοχοι της σχετικής άδειας πρέπει να προσκομίσουν επικυρωμένο αντίγραφο και ακριβή μετάφραση του τίτλου σπουδών βάσει του οποίου εκδόθηκε η άδεια επάρκειας διδασκαλίας ξένης γλώσσας).*

στ) Δύο (2) συστατικές επιστολές από μέλη ΔΕΠ ή από τον φορέα εργασίας τους.

ζ) Φωτοτυπία των δύο όψεων της αστυνομικής ταυτότητας / διαβατηρίου.

Η επιλογή θα γίνεται με αξιολόγηση του φακέλου των δικαιολογητικών και συνέντευξη από την *Επιτροπή Επιλογής Εισακτέων*.

**4**. Για την αξιολόγηση των υποψηφίων θα μοριοδοτηθούν:

α) Ο βαθμός πτυχίου (πολλαπλασιαζόμενος με συντελεστή 1, μέγιστο **10** μόρια)

β) Οι αναγνωρισμένες μεταπτυχιακές σπουδές (μεταπτυχιακός τίτλος 3 μόρια, κατοχή διδακτορικού τίτλου 7 μόρια, μέγιστο **10** μόρια)

γ) Η προφορική συνέντευξη (μέγιστο **30** μόρια). Στην προφορική συνέντευξη αξιολογούνται η επιστημονική κατάρτιση, η ερευνητική εμπειρία των υποψηφίων, η συναφής εξωπανεπιστημιακή δραστηριότητα και τα συναφή επιστημονικά ενδιαφέροντα.

δ) Οι ανακοινώσεις σε ελληνικά συνέδρια (1 μόριο/ανακοίνωση, μέγιστο **5** μόρια)

ε) Οι ανακοινώσεις σε διεθνή συνέδρια (2 μόρια/ανά ανακοίνωση, μέγιστο **10** μόρια,)

στ) Οι δημοσιεύσεις σε ελληνικά περιοδικά (5 μόρια/δημοσίευση, μέγιστο **15** μόρια)

ζ) Οι δημοσιεύσεις σε διεθνή περιοδικά (10 μόρια/δημοσίευση, μέγιστο **30** μόρια)

η) Η συμμετοχή σε ερευνητικά προγράμματα (5 μόρια/ανά πρόγραμμα, μέγιστο **15** μόρια)

θ) Η αναγνωρισμένη επαγγελματική εμπειρία (3 μόρια/έτος, μέγιστο 1**5** μόρια)

ι) Η γνώση της ξένης γλώσσας, επιπέδου Β2 επτά (7) μόρια, επιπέδου Γ1 οκτώ (8) μόρια και επιπέδου Γ2 εννέα μόρια (9), ως μητρική ή η απόκτηση πτυχίου τριτοβάθμιας εκπαίδευσης σε πανεπιστήμιο της αλλοδαπής δέκα μόρια (10), μέγιστο τα δέκα (**10**) μόρια.

**5**. Ο ανώτατος βαθμός μοριοδότησης που μπορεί να συμπληρώσουν οι υποψήφιοι καθορίζεται από τα παραπάνω κριτήρια και είναι **150** μόρια.

**6**. Η τελική διαδικασία επιλογής των υποψηφίων στο Π.Μ.Σ. γίνεται από την τριμελή Επιτροπή Επιλογής Εισακτέων που ορίζεται κάθε έτος με απόφαση της Συνέλευσης του Τμήματος, μετά από εισήγηση της Σ.Ε. του Π.Μ.Σ., η οποία κατατάσσει τους/της υποψήφιους/ες βάσει του συνολικού αριθμού μορίων που συγκέντρωσαν. Η Επιτροπή καταρτίζει πλήρη κατάλογο με όλους τους υποψηφίους και ύστερα από τον σχετικό έλεγχο, απορρίπτει όσους δεν πληρούν τα ελάχιστα κριτήρια που έχουν καθοριστεί από το οικείο Τμήμα και καλεί σε συνέντευξη, όπου προβλέπεται, τους προκρινόμενους υποψηφίους που έχουν συγκεντρώσει τα προαπαιτούμενα. Μετά την ολοκλήρωση της διαδικασίας (αξιολόγηση με βάση το φάκελο δικαιολογητικών και προφορική συνέντευξη), καταρτίζεται ο τελικός πίνακας των επιτυχόντων.

**7**. Ο τελικός πίνακας των επιτυχόντων/ουσών και τυχόν επιλαχόντων επικυρώνεται από τη Συνέλευση του οικείου Τμήματος και αναρτάται στον Πίνακα Ανακοινώσεων και στην ιστοσελίδα του Τμήματος Ιατρικής ΑΠΘ και του ΠΜΣ. Η διαδικασία επιλογής των υποψηφίων, η έκδοση των αποτελεσμάτων και η εγγραφή των επιτυχόντων/ουσών πρέπει να έχει ολοκληρωθεί έως τις 30 Σεπτεμβρίου κάθε ακαδημαϊκού έτους.

**8**. Τα ανωτέρω περιγραφέντα κριτήρια επιλογής υποψηφίων μπορεί να αναμορφώνονται μετά από πρόταση της Σ.Ε. του Π.Μ.Σ. και έγκριση από τη Συνέλευση του Τμήματος Ιατρικής.

**9.** Υποψηφιότητα για το Π.Μ.Σ. μπορούν να θέσουν και τελειόφοιτοι/ες φοιτητές/τριες ή των παραπάνω Τμημάτων, με την προϋπόθεση ότι θα έχουν αποφοιτήσει πριν την έγκριση του τελικού πίνακα των υποψηφίων, οι οποίοι γίνονται δεκτοί στο Π.Μ.Σ.

**Άρθρο 5**

**Διάρκεια και Όροι Φοίτησης**

**(άρθρα 33, 34 και 35 του Ν. 4485/2017)**

***Α. ΧΡΟΝΙΚΗ ΔΙΑΡΚΕΙΑ***

1. Η χρονική διάρκεια φοίτησης στο Π.Μ.Σ. που οδηγεί στη λήψη του Διπλώματος Μεταπτυχιακών Σπουδών (Δ.Μ.Σ.) ορίζεται σε τρία (3) διδακτικά εξάμηνα, πλήρους φοίτησης, συμπεριλαμβανομένης και της εκπόνησης της μεταπτυχιακής Διπλωματικής Εργασίας.

2. Οι μεταπτυχιακοί φοιτητές πρέπει να περατώσουν επιτυχώς τις σπουδές τους, συμπεριλαμβανομένης της συγγραφής διπλωματικής εργασίας, έως τη λήξη του τρίτου εξαμήνου. Με πρόταση της Σ.Ε. του Π.Μ.Σ. και απόφαση της Συνέλευσης του Τμήματος Ιατρικής είναι δυνατόν να παρατείνεται κατά ένα (1) έτος ο χρόνος φοίτησης ή/και ο χρόνος συγγραφής και κατάθεσης της Διπλωματικής Εργασίας.

3. Στους μεταπτυχιακούς/κες φοιτητές/τριες προβλέπεται σύμφωνα με την παρ. 2 του άρθρου 33 του Ν. 4485/2017 (114 Α΄), η δυνατότητα ***μερικής φοίτησης*** για εργαζόμενους/νες φοιτητές/τριες, η διάρκεια της οποίας δεν μπορεί να υπερβαίνει το διπλάσιο της κανονικής φοίτησης, εφόσον προσκομίσουν δικαιολογητικά όπως, αποδεδειγμένα να εργάζονται τουλάχιστον 20 ώρες την εβδομάδα,. Η μερική φοίτηση προβλέπεται και για μη εργαζόμενους μεταπτυχιακούς/κές φοιτητές/τριες που αδυνατούν να ανταποκριθούν στις ελάχιστες απαιτήσεις του προγράμματος «πλήρους» φοίτησης και για ιδιαίτερες εξαιρετικά σοβαρές περιπτώσεις όπως: ασθένεια, φόρτος εργασίας, σοβαροί οικογενειακοί λόγοι, στράτευση, λόγοι ανωτέρας βίας, για τις οποίες περιπτώσεις αποφασίζει σχετικά η Συνέλευση του Τμήματος.

4. Στους μεταπτυχιακούς/κες φοιτητές/τριες μπορεί να χορηγείται, κατόπιν υποβολής σχετικής αίτησης, προσωρινή ***αναστολή σπουδών***, που δεν μπορεί να υπερβαίνει τα δύο (2) συνεχόμενα εξάμηνα. Κατά την διάρκεια της αναστολής, ο μεταπτυχιακός φοιτητής χάνει την ιδιότητα του φοιτητή. Ο χρόνος της αναστολής δεν προσμετράται στην ανώτατη διάρκεια κανονικής φοίτησης.

5. Δύναται και μόνο σε εξαιρετικές περιπτώσεις όπως: ασθένεια, φόρτος εργασίας, σοβαροί οικογενειακοί λόγοι, στράτευση, λόγοι ανωτέρας βίας, να χορηγείται ***παράταση σπουδών*** και μέχρι ένα έτος, κατόπιν αιτιολογημένης απόφασης της Συνέλευσης του Τμήματος.

6. Για θέματα επανεξέτασης μαθημάτων σε οφειλόμενα μαθήματα ή ***διαγραφής*** για λόγους όπως:

α) η μη επαρκής πρόοδος του μεταπτυχιακού/ης φοιτητή/τριας (η οποία τεκμηριώνεται με έλλειψη συμμετοχής στην εκπαιδευτική διαδικασία: παρακολουθήσεις, εξετάσεις),

β) Εκδήλωση συμπεριφοράς που προσβάλλει την ακαδημαϊκή δεοντολογία, όπως π.χ. η λογοκλοπή, και

γ) Αίτηση του ιδίου του μεταπτυχιακού φοιτητή,

αποφαίνεται η Συνέλευση του Τμήματος μετά από πρόταση της Συντονιστικής Επιτροπής, η οποία αποφασίζει για τους όρους της επανεξέτασης και τους λόγους διαγραφής.

7. Αν ο μεταπτυχιακός φοιτητής αποτύχει στην εξέταση μαθήματος ή μαθημάτων και θεωρείται ότι δεν έχει ολοκληρώσει επιτυχώς το πρόγραμμα, εξετάζεται ύστερα από αίτησή του, μέσα σε χρονικό διάστημα δέκα (10) ημερών, μετά το πέρας της εξεταστικής περιόδου του συγκεκριμένου εξαμήνου κατά το οποίο απέτυχε, από τριμελή επιτροπή μελών Δ.Ε.Π. του Τμήματος, τα οποία μέλη έχουν το ίδιο ή συναφές γνωστικό αντικείμενο με το εξεταζόμενο μάθημα και ορίζονται από τη Συνέλευση του Τμήματος. Από την επιτροπή εξαιρείται ο υπεύθυνος της εξέτασης, διδάσκων.

8. Οι μεταπτυχιακοί φοιτητές/τριες εγγράφονται και συμμετέχουν στο Πρόγραμμα Μεταπτυχιακών Σπουδών υπό τους όρους και τις προϋποθέσεις που προβλέπονται στον παρόντα Κανονισμό. Οι μεταπτυχιακοί/κες φοιτητές/τριες έχουν όλα τα δικαιώματα, τις παροχές και τις διευκολύνσεις που προβλέπονται και για τους φοιτητές του πρώτου κύκλου σπουδών **πλην** του δικαιώματος παροχής δωρεάν διδακτικών συγγραμμάτων. Το Τμήμα Ιατρικής οφείλει να εξασφαλίζει διευκολύνσεις σε μεταπτυχιακούς/κες φοιτητές/τριες με αναπηρία ή και ειδικές εκπαιδευτικές ανάγκες.

9. Το πρόγραμμα κάθε εξαμηνιαίου μαθήματος είναι διάρκειας δεκατριών (13) εβδομάδων και μπορεί να αναπτύσσεται σε τετράωρες διαλέξεις εβδομαδιαίως, σε εντατικά σεμινάρια με παραδόσεις εργασιών, ανάλογα με τις απαιτήσεις του μαθήματος και την επιλογή του διδάσκοντος.

***Β. ΤΕΛΗ ΦΟΙΤΗΣΗΣ***

1. Για τη φοίτηση στο Π.Μ.Σ. καταβάλλονται τέλη φοίτησης ύψους τεσσάρων χιλιάδων (**4.000)** € **ευρώ**. Το ύψος των τελών φοίτησης και ο τρόπος καταβολής μπορούν να αναπροσαρμόζονται με πρόταση της Σ.Ε. του Π.Μ.Σ., απόφαση της Συνέλευσης του Τμήματος και έγκριση της Συγκλήτου. Η καταβολή των τελών φοίτησης γίνεται σε δύο ισόποσες δόσεις, η πρώτη κατά την εγγραφήκαι η δεύτερη πριν την έναρξη του Β΄ εξαμήνου, σε τραπεζικό Λογαριασμό του Ειδικού Λογαριασμού Κονδυλίων και Έρευνας (ΕΛΚΕ) του Α.Π.Θ.

***2. Απαλλάσσονται*** από τα τέλη φοίτησης, οι μεταπτυχιακοί φοιτητές των οποίων το εισόδημα (ατομικό ή οικογενειακό) δεν υπερβαίνει το μεν ατομικό το εκατό τοις εκατό (100%), το δε οικογενειακό το εβδομήντα τοις εκατό (70%) του εθνικού διάμεσου ισοδύναμου εισοδήματος. Οι απαλλασσόμενοι φοιτητές δεν θα πρέπει να ξεπερνούν το ποσοστό του τριάντα τοις εκατό (30%) του συνολικού αριθμού των φοιτητών που εισάγονται στο Π.Μ.Σ. και αφορά τη συμμετοχή σε ένα μόνο Π.Μ.Σ. Σύμφωνα με το άρθρο 35 του Ν. 4485/2017, αν οι δικαιούχοι υπερβαίνουν το ανωτέρω ποσοστό, επιλέγονται με σειρά κατάταξης ξεκινώντας από αυτούς που έχουν το μικρότερο εισόδημα.

3. Με απόφαση του Υπουργού Παιδείας, Έρευνας και Θρησκευμάτων, η οποία δημοσιεύεται στην Εφημερίδα της Κυβερνήσεως ορίζεται κάθε θέμα σχετικό με την εφαρμογή του άρθρου 35 του Ν. 4485/2017. Με όμοια απόφαση διαπιστώνεται κατ’ έτος το ποσό που αντιστοιχεί στο εθνικό διάμεσο διαθέσιμο ισοδύναμο εισόδημα (το ατομικό και το εβδομήντα τοις εκατό (70%) του οικογενειακού), σύμφωνα με τα στοιχεία της ΕΛ.ΣΤΑΤ.. Λαμβάνονται υπόψη, από την Επιτροπή που συγκροτείται δυνάμει της περίπτωσης δ΄ της παραγράφου 3 του άρθρου 31, του Ν. 4485/2017, τα εισοδήματα του τελευταίου φορολογικού έτους, για το οποίο κατά το χρόνο της επιλογής στο Π.Μ.Σ. έχει ολοκληρωθεί η εκκαθάριση φόρου, σύμφωνα με όσα ορίζονται στον Κώδικα Φορολογίας Εισοδήματος.

4. Η αίτηση για απαλλαγή από τα τέλη φοίτησης υποβάλλεται από τον ενδιαφερόμενο στο Τμήμα ύστερα από την ολοκλήρωση της διαδικασίας επιλογής των μεταπτυχιακών φοιτητών στο Π.Μ.Σ. Η οικονομική κατάσταση υποψηφίου σε καμία περίπτωση δεν αποτελεί λόγο μη επιλογής σε Π.Μ.Σ. **Όσοι λαμβάνουν υποτροφία από άλλη πηγή, δε δικαιούνται απαλλαγή**.

**Άρθρο 6**

**Πρόγραμμα Σπουδών-Έλεγχος Γνώσεων**

**(άρθρα 34 και 45 του Ν. 4485/2017)**

1. Οι σπουδές στο Π.Μ.Σ. ξεκινούν με τα μαθήματα του χειμερινού (Α΄) εξαμήνου στις αρχές Οκτωβρίου. Το χειμερινό εξάμηνο ολοκληρώνεται στο τελευταίο δεκαήμερο του Ιανουαρίου και ακολουθεί η εξεταστική του χειμερινού εξαμήνου. Το εαρινό (Β΄) εξάμηνο αρχίζει στα μέσα Φεβρουαρίου και ολοκληρώνεται στο τέλος Μαϊου και ακολουθεί η εξεταστική του εαρινού εξαμήνου. Κατά την τελευταία εβδομάδα του Α΄ και Β΄ εξαμήνου διενεργούνται οι εξετάσεις των αντίστοχων μαθημάτων του προγράμματος σπουδών. Η εκπόνηση των διπλωματικών εργασιών γίνεται κατά το Γ΄ εξάμηνο, από τα μέσα Σεπτεμβρίου έως και το τελευταίο δεκαήμερο του Ιανουαρίου.
2. Το πρόγραμμα σπουδών του προγράμματος προσφέρει δύο ειδικεύσεις:

* Eιδίκευση 1: "Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες".
* Eιδίκευση 2: "Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες".

1. Η γλώσσα διδασκαλίας του ΠΜΣ είναι η ελληνική και η γλώσσα εκπόνησης της διπλωματικής εργασίας μπορεί να είναι είτε η ελληνική είτε η αγγλική. Όλες οι σχετικές διαδικασίες (προκηρύξεις, διαδικασία επιλογής εισακτέων, πρόγραμμα μαθημάτων, εξεταστική διαδικασία, θα διενεργούνται στην ελληνική γλώσσα.
2. Οι μεταπτυχιακοί φοιτητές του Π.Μ.Σ. απαιτείται να συμπληρώσουν 30 ECTS/εξάμηνο σπουδών.
3. Το ΠΜΣ πιστώνεται συνολικά με 90 ECTS σύμφωνα με το Ευρωπαϊκό Σύστημα Πιστωτικών Μονάδων. Περιλαμβάνει δύο εξάμηνα πλήρους φοίτησης, ενώ στο τρίτο εξάμηνο περιλαμβάνονται δύο κλινικά εργαστήρια, ανάλογα με την ειδίκευση που έχουν επιλέξει οι μεταπτυχιακοί φοιτητές, καθώς και η εκπόνηση της μεταπτυχιακής διπλωματικής εργασίας. Το ΠΜΣ περιλαμβάνει 6 υποχρεωτικά μαθήματα, τρία (3) στο Α΄ και τρία (3) στο Β΄ εξάμηνο. Τα μαθήματα του Α΄ εξαμήνου είναι κοινά για τις δύο ειδικεύσεις, ενώ στο Β΄ εξάμηνο διαφοροποιούνται/ειδίκευση. Το Γ΄ εξάμηνο περιλαμβάνει:
4. α) Για την **1η ειδίκευση** (μη πτυχιούχοι Ιατρικών Τμημάτων) κλινικό εργαστήριο με εξατομικευμένο πρόγραμμα ακουστικής εκπαίδευσης για τους μεταπτυχιακούς φοιτητές. Οι εισακτέοι θα εκπαιδεύονται στην εφαρμογή των ασκήσεων ακουστικής εκπαίδευσης παιδιών και ενηλίκων με ειδικές προσεγγίσεις, για τις ειδικές περιπτώσεις του Αυτισμού, της Σχιζοφρένειας και των Μαθησιακών Δυσκολιών. Οι απόφοιτοι θα είναι σε θέση να συνδυάσουν τις αποκτώμενες γνώσεις προκειμένου να είναι αποτελεσματικοί ως προς τη δυνατότητα και την ορθότητα της θεραπείας των ΔΑΕ.
5. β) Για την **2η ειδίκευση** (πτυχιούχοι Ιατρικών Τμημάτων) κλινικό εργαστήριο που θα αφορά στη διαγνωστική προσέγγιση παιδιών και ενηλίκων με προβλήματα διάσπασης προσοχής, μνήμης, συγκέντρωσης, επικοινωνίας, μαθησιακών δυσκολιών, αντίληψης ομιλίας σε θόρυβο/ανταγωνιστικά ερεθίσματα, με ή χωρίς ύπαρξη συνοδών διαταραχών (Δυσλεξία, ΔΕΠΥ, Φάσμα Αυτισμού, Ειδική Γλωσσική/Αναπτυξιακή Διαταραχή, κ.α.). Οι απόφοιτοι θα είναι σε θέση να συνδυάσουν τις αποκτώμενες γνώσεις προκειμένου να είναι αποτελεσματικοί ως προς τη δυνατότητα και την ορθότητα της διάγνωσης των ΔΑΕ.

γ) Εκπόνηση της Μεταπτυχιακής Διπλωματικής Εργασίας.

1. Το ενδεικτικό πρόγραμμα σπουδών ανά εξάμηνο περιγράφεται ως εξής:

|  | **ΠΜΣ «Διαταραχή Ακουστικής Επεξεργασίας»** | | |
| --- | --- | --- | --- |
|  | **Α΄εξάμηνο**  (κοινά μαθήματα και για τις δύο (2) ειδικεύσεις) | | |
| **Εξάμηνο** | **Τίτλος/ Τύπος μαθήματος** | **Ώρες διδασκαλίας / εβδομάδα** | **ECTS** |
| Α | Μεθοδολογία της Έρευνας (Υ) | 4 | 10 |
| Α | Εφαρμοσμένη Ψυχοακουστική (Υ) | 4 | 10 |
| Α | Ψυχοακουστική (Υ) | 4 | 10 |
| **Α** | **Σύνολο ECTS Α΄ εξαμήνου: 30** | | |

|  |  |  |  |
| --- | --- | --- | --- |
|  | **Β΄εξάμηνο**  **(Ειδίκευση 1:** Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες | | |
| Β | Αντιμετώπιση Διαταραχής Ακουστικής Επεξεργασίας (Υ) | 4 | 10 |
| Β | Μέθοδοι παρέμβασης στον Αυτισμό και την Σχιζοφρένεια με βάση την ακουστική αντίληψη (Υ) | 4 | 10 |
| Β | Μέθοδοι παρέμβασης σε Μαθησιακές Δυσκολίες με έμφαση στην ακουστική επεξεργασία (Υ) | 4 | 10 |
|  | **Σύνολο ECTS Β΄ εξαμήνου: 30** | | |

|  |  |  |  |
| --- | --- | --- | --- |
|  | **Β΄εξάμηνο**  **(Ειδίκευση 2:** Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες | | |
| Β | Διάγνωση Διαταραχής Ακουστικής Επεξεργασίας (Υ) | 4 | 10 |
| Β | Διάγνωση ακουστικής αντίληψης στον Αυτισμό και την Σχιζοφρένεια (Υ) | 4 | 10 |
| Β | Διάγνωση ακουστικής αντίληψης στις Μαθησιακές Δυσκολίες με έμφαση στην ακουστική επεξεργασία (Υ) | 4 | 10 |
|  | **Σύνολο ECTS Β΄ εξαμήνου: 30** | | |

|  |  |  |  |
| --- | --- | --- | --- |
|  | **Γ΄εξάμηνο**  **(Ειδίκευση 1:** Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες | | |
| Γ | Κλινικό εργαστήριο εφαρμογής ηχητικών ασκήσεων για αντιμετώπιση ΔΑΕ (ειδίκευση 1, Υ) | 4 | 15 |
| Γ | Εκπόνηση Μεταπτυχιακής Διπλωματικής Εργασίας |  | 15 |
|  |  |  | 30 |
|  | **Σύνολο ECTS Γ΄ εξαμήνου: 30** | | |

|  |  |  |  |
| --- | --- | --- | --- |
|  | **Γ΄εξάμηνο**  **(Ειδίκευση 2:** Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες | | |
| Γ | Κλινικό εργαστήριο εφαρμογής των διαγνωστικών δοκιμασιών και της ορθής διαγνωστικής προσέγγισης (ειδίκευση 2, Υ) | 4 | 15 |
| Γ | Εκπόνηση Μεταπτυχιακής Διπλωματικής Εργασίας |  | 15 |
|  |  |  | 30 |
|  | **Σύνολο ECTS Γ΄ εξαμήνου: 30** | | |

1. Ο μεταπτυχιακός φοιτητής υποχρεούται να παρακολουθήσει κάθε εξάμηνο όλα τα μαθήματα. Η διδασκαλία των μαθημάτων συνίσταται στην παρουσίαση σε βάθος ειδικών θεμάτων του γνωστικού πεδίου, είτε με ανάπτυξη από τον διδάσκοντα/διδάσκουσα, είτε με τη μορφή διαλογικής συζήτησης, είτε με τη μορφή πρακτικών ασκήσεων, είτε με την εκπόνηση εργασιών, είτε με την ανάπτυξη ερευνητικής εργασίας ή/και με οποιαδήποτε άλλη μέθοδο ή τρόπο, που μπορεί κατά την κρίση του διδάσκοντα να συμβάλει καλύτερα στην απόκτηση επιστημονικής γνώσης και να βοηθήσει τον φοιτητή και τη φοιτήτρια στη μάθηση. Οι μεταπτυχιακοί φοιτητές/τριες του Π.Μ.Σ. οφείλουν να συμμετέχουν ανελλιπώς στο πρόγραμμα. Εφόσον συντρέχουν σοβαροί λόγοι οι οποίοι καθιστούν αδύνατη τη φυσική τους παρουσία στο μάθημα, δίνεται η δυνατότητα απουσιών και αφορά στο 20% των διδακτικών ωρών του μαθήματος. Η αναπλήρωση του μαθήματος μπορεί να γίνει με ηλεκτρονική παρακολούθηση του μαθήματος/διάλεξης, ή εφόσον το επιθυμεί ο/η μεταπτυχιακός φοιτητής/τρια, μπορεί να το αναπληρώσει με παρακολούθηση του μαθήματος σε επόμενο ακαδημαϊκό εξάμηνο χωρίς οικονομική επιβάρυνση και άλλες διοικητικές διαδικασίες.
2. Για την τελική αξιολόγηση και τη βαθμολόγηση της επίδοσης του/της μεταπτυχιακού/ής φοιτητή/τριας στα μαθήματα συνυπολογίζονται:

α) η παρουσία του σε ποσοστό 80% σε κάθε μάθημα και η ενεργός συμμετοχή του σε αυτό.

β) η επίδοσή του σε δοκιμασία που κρίνει ο/η διδάσκων/ουσα, είτε σε προφορικές είτε σε γραπτές εξετάσεις ή σε βιβλιογραφική εργασία ή σε ερευνητική εργασία ή σε συνδυασμό των παραπάνω. Αν στη διδασκαλία ενός μαθήματος συμμετέχουν περισσότεροι από δύο διδάσκοντες/διδάσκουσες, τότε μπορεί ο Συντονιστής του μαθήματος να προτείνει στις εξετάσεις να συμμετέχουν όλοι/όλες και να βαθμολογούν παράλληλα. Τελικός βαθμός είναι ο μέσος όρος των βαθμών των διδασκόντων/ουσών.

γ) Η βαθμολογική κλίμακα για την αξιολόγηση της επίδοσης των μεταπτυχιακών φοιτητών/φοιτητριών ορίζεται από μηδέν έως δέκα, ως εξής: Άριστα (8,5 ‐ 10), Λίαν Καλώς (7 ‐ 8), Καλώς (6 ‐ 6,5). Προβιβάσιμος βαθμός στις εξετάσεις των μαθημάτων του Π.Μ.Σ. και της διπλωματικής εργασίας ορίζεται ο μεγαλύτερος ή ίσος του 6.

9. Για την εκπόνηση Μεταπτυχιακής Διπλωματικής Εργασίας (άρθρο 34, παρ. 4 του Ν.4485/2017), η Συντονιστική Επιτροπή (ύστερα από αίτηση του υποψηφίου, στην οποία αναγράφεται ο προτεινόμενος τίτλος της μεταπτυχιακής διπλωματικής εργασίας, ο προτεινόμενος επιβλέπων και η περίληψη της προτεινόμενης εργασίας) ορίζει τον/την επιβλέποντα/ουσα αυτής. Ταυτόχρονα συγκροτεί Τριμελή Εξεταστική Επιτροπή για την έγκριση της εργασίας. Τα μέλη της Τριμελούς Συμβουλευτικής Επιτροπής μπορεί να είναι μέλη Δ.Ε.Π. ή διδάσκοντες ή επισκέπτες διδάσκοντες (της ημεδαπής ή αλλοδαπής), κάτοχοι διδακτορικού διπλώματος με την ίδια ή συναφή επιστημονική ειδικότητα με το γνωστικό αντικείμενο του Π.Μ.Σ..

10. Αλλαγή του επιβλέποντα/της επιβλέπουσας μπορεί να γίνει σε εξαιρετικές περιπτώσεις, με αίτηση του/της επιβλέποντα/επιβλέπουσας ή του/της μεταπτυχιακού/ής φοιτητή/τριας στη Σ.Ε. του Π.Μ.Σ. Εφόσον έχει συσταθεί η τριμελής εξεταστική επιτροπή, ο επιβλέπων/η επιβλέπουσα αντικαθίσταται από ένα από τα εναπομένοντα μέλη της τριμελούς επιτροπής, αλλιώς από άλλο μέλος Δ.Ε.Π. μετά από πρόταση της Σ.Ε. του Π.Μ.Σ. και απόφαση της Συνέλευσης του Τμήματος.

11. Η παρουσίαση της Μεταπτυχιακής Διπλωματικής Εργασίας υποστηρίζεται ενώπιον της Τριμελούς Εξεταστικής Επιτροπής σε ημερομηνία και τόπο που ορίζεται από τη Συνέλευση του Τμήματος. Κατόπιν της έγκρισής της από την Επιτροπή, αναρτάται υποχρεωτικά στο διαδικτυακό τόπο της οικείας Σχολής. Στην υποστήριξη της μεταπτυχιακής διπλωματικής εργασίας ο μεταπτυχιακός φοιτητής μπορεί να προσέλθει με την προϋπόθεση ότι έχει περατώσει επιτυχώς τις εξετάσεις σε όλα τα μαθήματα και έχει τακτοποιήσει την καταβολή των τελών φοίτησης.

12. Η μεταπτυχιακή διπλωματική εργασία μπορεί να είναι ερευνητική ή συστηματική μελέτη ανασκόπησης. Και στις δύο περιπτώσεις θα υπάρχει αναλυτική έκθεση του τρόπου επιλογής των συγκεκριμένων βιβλιογραφικών αναφορών καθώς και διατύπωση συγκεκριμένου ερευνητικού ερωτήματος με βάση της αναγνώρισης ύπαρξης κενού στην βιβλιογραφία. Η διάρθρωση της εργασίας θα είναι η ακόλουθη: περίληψη, εισαγωγή, μεθοδολογία και υλικό, αποτελέσματα, συζήτηση, συμπέρασμα. Θα ενθαρρύνεται η συγγραφή της διπλωματικής εργασίας στην Αγγλική γλώσσα ώστε να υπάρχει η δυνατότητα προώθησής της προς δημοσίευση σε ξενόγλωσσο επιστημονικό περιοδικό με κριτές. Τα θέματα θα διαφοροποιούνται ανά ειδίκευση.

13. Για να εγκριθεί μια Διπλωματική Εργασία, πρέπει να ανταποκρίνεται στις παρακάτω απαιτήσεις:

α) Το θέμα και το περιεχόμενο της εργασίας να είναι συναφές με το αντικείμενο του Π.Μ.Σ.

β) Η εργασία να είναι πρωτότυπη.

14. Με απόφαση της Συνέλευσης του Τμήματος είναι δυνατόν να παρατείνεται κατά ένα (1) έτος ο χρόνος σύνταξης και κατάθεσης της μεταπτυχιακής διπλωματικής εργασίας. Η κατατεθείσα εργασία κρίνεται το αργότερο εντός τριμήνου από την υποβολή της. Αν παρέλθει η προθεσμία αυτή, το θέμα διαγράφεται από τον κατάλογο και ο κύκλος σπουδών θεωρείται ότι δεν ολοκληρώθηκε.

15. Δεν είναι δυνατή η αλλαγή του θέματος της εργασίας ενός υποψηφίου, παρά μόνο με εισήγηση της Σ.Ε. του Π.Μ.Σ. και απόφαση της Συνέλευσης του Τμήματος, μετά από αιτιολογημένη εισήγηση του επιβλέποντος καθηγητή. Αλλαγή θέματος μεταπτυχιακής Διπλωματικής Εργασίας αποτελεί λόγο για παράταση των ανωτέρω προθεσμιών, μόνον μετά από έγκριση της Συνέλευσης του Τμήματος.

16. Όταν περατωθεί η εκπόνηση και συγγραφή της εργασίας, υποβάλλεται σε τέσσερα (4) αντίτυπα στη Γραμματεία του Π.Μ.Σ., με τη σύμφωνη γνώμη του επιβλέποντος καθηγητή ότι πληροί τις προϋποθέσεις για να εισαχθεί προς κρίση και ορίζεται από τη Σ.Ε. η ημερομηνία της παρουσίασής της.

17. Η Μ.Δ.Ε. βαθμολογείται από τον επιβλέποντα και τα δύο μέλη χωριστά και ο βαθμός κοινοποιείται στη Γραμματεία του ΠΜΣ. Ο Μ.Ο. των τριών βαθμολογητών είναι ο βαθμός της Μ.Δ.Ε.

19. Ο μεταπτυχιακός φοιτητής, που πέτυχε σε όλες τις εξετάσεις, ολοκλήρωσε επιτυχώς όλα τα μέρη της πρακτικής άσκησης και πέτυχε στην τελική αξιολόγηση της διπλωματικής του εργασίας λαμβάνει το Δ.Μ.Σ. στην «**Διαταραχή Ακουστικής Επεξεργασίας**».

20. Ο βαθμός του Διπλώματος Μεταπτυχιακών Σπουδών (Δ.Μ.Σ.) προκύπτει από τον σταθμικό μέσο όρο των μαθημάτων του Π.Μ.Σ. και της Μεταπτυχιακής Διπλωματικής Εργασίας (η στάθμιση γίνεται από τις πιστωτικές μονάδες των μαθημάτων και της ΜΔΕ) και υπολογίζεται, με ακρίβεια δεύτερου δεκαδικού ψηφίου, με τον ακόλουθο τρόπο: ***O βαθμός κάθε μαθήματος και της Μεταπτυχιακής Διπλωματικής Εργασίας (όπου προβλέπεται), πολλαπλασιάζεται με τον αντίστοιχο αριθμό πιστωτικών μονάδων (ECTS) και το άθροισμα των γινομένων διαιρείται με τον ελάχιστο αριθμό πιστωτικών μονάδων που απαιτούνται για τη λήψη του Δ.Μ.Σ.***

***βαθμός Μ.Δ.Ε. = άθροισμα γινομένων (βαθμού κάθε μαθήματος x αντίστοιχα ECTS κάθε μαθήματος) + (βαθμός μεταπτυχιακής διπλωματικής εργασίας x ECTS)***

**90**

21. Το βαθμολόγιο κατατίθεται στη Γραμματεία του Τμήματος αμέσως μετά την ολοκλήρωση της διαδικασίας αξιολόγησης της επίδοσης των μεταπτυχιακών φοιτητών/τριών.

**Άρθρο 7**

**Υποτροφίες**

**(άρθρο 35 και 45 του Ν.4485/2017)**

Ο Κανονισμός Μεταπτυχιακών Σπουδών προβλέπει τη χορήγηση υποτροφίας ή βραβείο αριστείας σε μεταπτυχιακούς/κες φοιτητές/τριες, σύμφωνα με απόφαση της Συνέλευσης του Τμήματος. Οι υποτροφίες δίνονται με βάση ακαδημαϊκά, αντικειμενικά κριτήρια και συγκεκριμένα, θα αποδίδονται ετησίως δύο (2) υποτροφίες αριστείας, με απαλλαγή της καταβολής του 50% των τελών φοίτησης. Η πρώτη προβλέπεται για τον/την φοιτητή/τρια που θα ολοκληρώνει το Α΄ εξάμηνο σπουδών στον προβλεπόμενο χρόνο και θα συγκεντρώνει την υψηλότερη βαθμολογία επίδοσης στα μαθήματα του Α εξαμήνου και η δεύτερη προβλέπεται αντίστοιχα για την υψηλότερη επίδοση στα μαθήματα του Β΄ εξαμήνου.

**Άρθρο 8**

**Διδακτικό Προσωπικό**

**(άρθρα 36 και 45 του Ν. 4485/2017)**

Τη διδασκαλία των μαθημάτων στα Π.Μ.Σ., μπορούν να αναλαμβάνουν:

1. Μέλη Δ.Ε.Π. του Τμήματος Ιατρικής.
2. Μέλη της κατηγορίας Ε.Ε.Π., Ε.ΔΙ.Π. και Ε.Τ.Ε.Π. του οικείου Τμήματος, κάτοχοι διδακτορικού διπλώματος, εκτός αν το αντικείμενο είναι εξαιρετικής και αδιαμφισβήτητης ιδιαιτερότητας για το οποίο δεν είναι δυνατή ή συνήθης η εκπόνηση διδακτορικής διατριβής.
3. Διδάσκοντες σύμφωνα με το Π.Δ. 407/80 του οικείου Τμήματος.
4. Ομότιμα και Αφυπηρετήσαντα μέλη Δ.Ε.Π. του οικείου Τμήματος.

1. Με αιτιολογημένη απόφασή της η Συνέλευση του Τμήματος, σε περίπτωση που δεν επαρκεί το διδακτικό προσωπικό των κατηγοριών που αναφέρονται παραπάνω, μπορεί να αναθέσει διδακτικό έργο σε μέλη Δ.Ε.Π. άλλων Τμημάτων του ίδιου Α.Ε.Ι. ή να προσκαλέσει μέλη Δ.Ε.Π. άλλων Α.Ε.Ι. ή ερευνητών από ερευνητικά κέντρα του άρθρου 13Α του Ν. 4310/2014 (Α΄ 258), συμπεριλαμβανομένων των ερευνητικών κέντρων της Ακαδημίας Αθηνών και του Ιδρύματος Ιατροβιολογικών Ερευνών της Ακαδημίας Αθηνών.

2. Επιπλέον η Συνέλευση του οικείου Τμήματος με απόφασή της, έχοντας υπόψη την εισήγηση του Διευθυντή του Π.Μ.Σ., μπορεί να καλέσει, ***ως επισκέπτες,*** καταξιωμένους επιστήμονες που έχουν θέση ή προσόντα καθηγητή ή ερευνητή σε ερευνητικό κέντρο, καλλιτέχνες ή επιστήμονες αναγνωρισμένου κύρους με εξειδικευμένες γνώσεις ή σχετική εμπειρία στο γνωστικό αντικείμενο του Π.Μ.Σ. από την ημεδαπή ή την αλλοδαπή, σύμφωνα με τα οριζόμενα στην παρ. 5 του άρθρου 36 του ν. 4485/2017, όπως ισχύει.

3. Σε κάθε περίπτωση, η ανάθεση διδασκαλίας των μαθημάτων, σεμιναρίων και ασκήσεων του Π.Μ.Σ. αποφασίζεται από τη Συνέλευση του Τμήματος, ύστερα από εισήγηση της Σ.Ε.

4. Στις υποχρεώσεις των διδασκόντων περιλαμβάνονται μεταξύ άλλων η περιγραφή του μαθήματος ή των διαλέξεων, η παράθεση σχετικής βιβλιογραφίας, ο τρόπος εξέτασης του μαθήματος, η επικοινωνία με τους/τις μεταπτυχιακούς/κες φοιτητές/τριες.

**Άρθρο 9**

**Έσοδα Προγραμμάτων-Διαδικασία Οικονομικής Διαχείρισης**

**(άρθρο 37 του Ν. 4485/2017)**

Τα έσοδα των Προγραμμάτων Μεταπτυχιακών Σπουδών προέρχονται από:

α) τον προϋπολογισμό των Α.Ε.Ι. και των συνεργαζόμενων για την οργάνωσή του φορέων

β) τον προϋπολογισμό του Υπουργείου Παιδείας, Έρευνας και Θρησκευμάτων,

γ) δωρεές, παροχές, κληροδοτήματα και κάθε είδους χορηγίες φορέων του δημόσιου τομέα, όπως οριοθετείται στην περίπτωση α΄ της παρ. 1 του άρθρου 14 του Ν. 4270/2014 (Α΄ 143) ή του ιδιωτικού τομέα,

δ) πόρους από ερευνητικά προγράμματα,

ε) πόρους από προγράμματα της Ευρωπαϊκής Ένωσης ή άλλων διεθνών οργανισμών,

στ) μέρος των εσόδων των Ειδικών Λογαριασμών Κονδυλίων Έρευνας (Ε.Λ.Κ.Ε.) των Α.Ε.Ι.,

ζ) κάθε άλλη νόμιμη αιτία.

η) σε αιτιολογημένες περιπτώσεις που τα Π.Μ.Σ. δεν καλύπτουν τα λειτουργικά τους έξοδα από τις ανωτέρω πηγές χρηματοδότησης, αυτά μπορούν να καλύπτονται από *τέλη φοίτησης*.

1. Σύμφωνα με το άρθρο 37 παρ. 4 του Ν. 4485/2017 η διαχείριση των εσόδων του Π.Μ.Σ. γίνεται από τον Ειδικό Λογαριασμό Κονδυλίων Έρευνας του ΑΠΘ και κατανέμεται κατά 70% σε λειτουργικά έξοδα του προγράμματος και κατά 30% σε λειτουργικά έξοδα του Ιδρύματος.

2. Επιπρόσθετα υπενθυμίζεται ότι σύμφωνα με την παρ. 6 του ίδιου άρθρου τα Α.Ε.Ι., -αντιστοίχως τα Τμήματα στα οποία λειτουργούν Π.Μ.Σ.- οφείλουν **ετησίως** να δημοσιεύουν, με ανάρτηση στην ιστοσελίδα τους, απολογισμό εσόδων-εξόδων, με αναγραφή της κατανομής των δαπανών ανά κατηγορία και *ιδίως το ύψος των τελών φοίτησης, των αμοιβών των διδασκόντων στα Π.Μ.Σ. και του αριθμού των διδασκόντων που τις εισέπραξαν.*

3. Τα έσοδα του Π.Μ.Σ. με τίτλο "Διαταραχή Ακουστικής Επεξεργασίας" προέρχονται μόνο από τα τέλη φοίτησης.

**Άρθρο 10**

**Διοικητική Υποστήριξη - Υλικοτεχνική Υποδομή**

1. Στον οικείο Κανονισμό Μεταπτυχιακών Σπουδών περιγράφεται η διοικητική και τεχνική υποστήριξη που παρέχεται στο Π.Μ.Σ. από το οικείο Τμήμα. Επίσης με βάση την έκθεση του Τμήματος (άρθρο 32 παρ. 3γ) καθορίζονται οι χώροι διεξαγωγής της διδασκαλίας του Π.Μ.Σ. καθώς και ο αναγκαίος υλικοτεχνικός εξοπλισμός (επάρκεια και ποιότητα) για τη λειτουργία του προγράμματος και η δυνατότητα κάλυψης αυτών.

2. Η υποστήριξη της διοικητικής λειτουργίας του προγράμματος θα παρέχεται από τη Γραμματεία-Γραφείο των Προγραμμάτων Μεταπτυχιακών Σπουδών του Τμήματος Ιατρικής και από τη Υπηρεσία Υποστήριξης Προγραμμάτων Μεταπτυχιακών Σπουδών η οποία εξασφαλίζεται κεντρικά από το ΑΠΘ.

3. Η τεχνική υποστήριξη του προγράμματος θα παρέχεται από το εκπαιδευμένο τεχνικό προσωπικό του Τμήματος Ιατρικής και του Κέντρου Ηλεκτρονικής Διακυβέρνησης του ΑΠΘ η οποία εξασφαλίζεται κεντρικά.

4. Σε περίπτωση που δεν επαρκεί το ανωτέρω διοικητικό και τεχνικό προσωπικό προβλέπεται η απασχόληση ατόμου/ατόμων του Εργαστηρίου Ψυχοακουστικής της Γ΄ Ψυχιατρικής Κλινικής του Γ.Π.Ν. ΑΧΕΠΑ καθώς και από το κατάλληλο έκτακτο τεχνικό προσωπικό. Η Γραμματεία του Προγράμματος Μεταπτυχιακών Σπουδών θα επιλαμβάνεται των εγγραφών των μεταπτυχιακών φοιτητών, την τήρηση της βαθμολογίας, τις αξιολογήσεις των διδασκόντων, την τήρηση παρουσιολογίων/μάθημα/πρακτική άσκηση, τη χορήγηση των τίτλων σπουδών, πιστοποιητικών και βεβαιώσεων και θα διεκπεραιώνει τρέχοντα θέματα που θα αφορούν στους διδάσκοντες, τους μεταπτυχιακούς φοιτητές, στην επικοινωνία με τις διάφορες διοικητικές υπηρεσίες και τους συνεργαζόμενους φορείς, καθώς και σε θέματα προβολής και προώθησης των στόχων του προγράμματος.

5. Για τη υλοποίηση του προγράμματος σπουδών του Π.Μ.Σ. θα χρησιμοποιηθεί η υφιστάμενη κτιριακή και υλικοτεχνική υποδομή και οι ερευνητικές μονάδες του Τμήματος Ιατρικής και συγκεκριμένα:

α) για τους αναγκαίους χώρους διδασκαλίας και θεωρητικής κατάρτισης θα χρησιμοποιηθεί ο χώρος του Εργαστηρίου Ψυχοακουστικής του, ο οποίος είναι καταλλήλως εξοπλισμένος με ειδικό οπτικοακουστικό και ηλεκτρονικό εξοπλισμό (ακουομετρητές, ηχομονωμένος θάλαμος κ.λπ).

β) η νησίδα υπολογιστών του Τμήματος.

γ) οι αίθουσες διδασκαλίας του Τμήματος Ιατρικής

δ) Η αίθουσα διδασκαλίας της Γ΄ Ψυχιατρικής Κλινικής του ΑΠΘ

**Άρθρο 11**

**Τελετουργικό Αποφοίτησης**

**(άρθρο 45 παρ. 1 εδαφ. ιε΄ του Ν. 4485/2017)**

Το τελετουργικό αποφοίτησης ορίζεται με απόφαση της Συνέλευσης του Τμήματος Ιατρικής ΑΠΘ και η τελετή απονομής των τίτλων σπουδών μπορεί να είναι και δημόσια.

**Άρθρο 12**

**Τύπος Απονεμόμενου Διπλώματος Μεταπτυχιακών Σπουδών (Δ.Μ.Σ.)**

**(άρθρο 45 παρ. 1 εδαφ. ιε΄ του Ν. 4485/2017)**

1. Ο τίτλος του Διπλώματος Μεταπτυχιακών Σπουδών είναι δημόσιο έγγραφο και απονέμεται σε ένα από τα Π.Μ.Σ. του οικείου Τμήματος

2. Το Δίπλωμα Μεταπτυχιακών Σπουδών εκδίδεται από τη Γραμματεία του Π.Μ.Σ. φέρει τις προβλεπόμενες στο νόμο υπογραφές, αναγράφει το Τμήμα ή τα Τμήματα ή και τα Ιδρύματα που συμμετέχουν στην οργάνωση του ΠΜΣ, τη χρονολογία περάτωσης των σπουδών, τη χρονολογία έκδοσης του ΔΜΣ, τον αριθμό πρωτοκόλλου αποφοίτησης, τον τίτλο του συγκεκριμένου ΠΜΣ, τα στοιχεία του μεταπτυχιακού φοιτητή που αποφοιτεί, τον βαθμό και τον χαρακτηρισμό αξιολόγησης (Καλώς, Λίαν Καλώς, Άριστα).

3. Στον απόφοιτο του Διπλώματος Μεταπτυχιακών Σπουδών μπορεί να χορηγείται, πριν την απονομή, βεβαίωση επιτυχούς παρακολούθησης και περάτωσης του Προγράμματος.

4. Επιπλέον του Διπλώματος Μεταπτυχιακών Σπουδών χορηγείται Παράρτημα Διπλώματος [άρθρο 15 του Ν. 3374/2005 και της Υ.Α. Φ5/89656/ΒΕ/13-8-2007 (ΦΕΚ 1466 τ.Β΄)], το οποίο είναι ένα επεξηγηματικό έγγραφο που παρέχει πληροφορίες σχετικά με την φύση, το επίπεδο, το γενικότερο πλαίσιο εκπαίδευσης, το περιεχόμενο και το καθεστώς των σπουδών, οι οποίες ολοκληρώθηκαν με επιτυχία και δεν υποκαθιστά τον επίσημο τίτλο σπουδών ή την αναλυτική βαθμολογία μαθημάτων που χορηγούν τα Ιδρύματα.

**Άρθρο 13**

**Λογοκλοπή**

1.Καταθέτοντας οποιαδήποτε μεταπτυχιακή εργασία, ο μεταπτυχιακός/κη φοιτητής/τρια υποχρεούται να αναφέρει αν χρησιμοποίησε το έργο και τις απόψεις άλλων.

2.Η αντιγραφή θεωρείται σοβαρό ακαδημαϊκό παράπτωμα. Λογοκλοπή θεωρείται η αντιγραφή εργασίας κάποιου/ας άλλου/ης, καθώς και η χρησιμοποίηση εργασίας άλλου/ης -δημοσιευμένης ή μη- χωρίς τη δέουσα αναφορά. Η παράθεση οποιουδήποτε υλικού τεκμηρίωσης, ακόμη και από μελέτες του/της ιδίου/ας του/της υποψηφίου/ας, χωρίς σχετική αναφορά, μπορεί να στοιχειοθετήσει απόφαση της Συνέλευσης του οικείου Τμήματος για διαγραφή του/της.

3.Στις παραπάνω περιπτώσεις, και μετά από αιτιολογημένη εισήγηση του/της επιβλέποντος/σας καθηγητή/τριας, η Συνέλευση του οικείου Τμήματος μπορεί να αποφασίσει τη διαγραφή του/της.

4.Οποιοδήποτε παράπτωμα ή παράβαση ακαδημαϊκής δεοντολογίας παραπέμπεται στη Συντονιστική Επιτροπή του Π.Μ.Σ. για κρίση και εισήγηση για αντιμετώπιση του προβλήματος στη Συνέλευση του Τμήματος. Ως παραβάσεις θεωρούνται και τα παραπτώματα της αντιγραφής ή της λογοκλοπής και γενικότερα κάθε παράβαση των διατάξεων περί πνευματικής ιδιοκτησίας από μεταπτυχιακό/κη φοιτητή/τρια κατά τη συγγραφή εργασιών στο πλαίσιο των μαθημάτων ή την εκπόνηση μεταπτυχιακής διπλωματικής εργασίας**[[1]](#footnote-1)**.

**Άρθρο 14**

**Μεταβατικές ρυθμίσεις**

Οποιοδήποτε θέμα προκύψει στο μέλλον που δεν καλύπτεται από την σχετική νομοθεσία ή τον οικείο Κανονισμό Μεταπτυχιακών Σπουδών, θα αντιμετωπιστεί με αποφάσεις της Συνέλευσης του Τμήματος και της Συγκλήτου του Ιδρύματος, με τροποποίηση του Κανονισμού και δημοσίευση στην Εφημερίδα της Κυβερνήσεως.

**ΠΕΡΙΕΧΟΜΕΝΟ ΜΑΘΗΜΑΤΩΝ**

**ΜΑΘΗΜΑΤΑ Α΄ ΕΞΑΜΗΝΟΥ (κοινά και για τις δύο (2) ειδικεύσεις)**

1. **Μεθοδολογία της έρευνας**: Το μάθημα εισάγει τον μεταπτυχιακό φοιτητή στα είδη της ερευνητικής μεθοδολογίας (ποιοτική/ποσοτική), στον τρόπο διατύπωσης ερευνητικής υπόθεσης, στις στατιστικές μεθόδους ανάλυσης των δεδομένων, στην αναζήτηση με βάση λέξεις-κλειδιά και συνδυασμούς τους σε επιστημονικές βάσεις δεδομένων. Θα υπάρχει πρακτική εφαρμογή με τη μορφή εργασιών σε SPSS ως προς την ανάλυση δεδομένων και στο Scopus για τεχνικές αναζήτησης. Οι φοιτητές που θα ολοκληρώσουν το μάθημα μετά την επιτυχή εξέτασή τους, θα έχουν αποκτήσει τα εφόδια για να μπορούν να διεκπεραιώσουν την διπλωματική εργασία του Γ’ εξαμήνου και θα είναι σε θέση να προτείνουν συγκεκριμένη έρευνα μέσω αναζήτησης και δημιουργίας συγκεκριμένης ερευνητικής υπόθεσης στο χώρο της Ψυχοακουστικής και της Νευροεπιστήμης της ακουστικής αντίληψης. Προτεινόμενα βιβλία: Research Design: Qualitative, Quantitative, and Mixed Methods Approaches Paperback – 5 Jan 2018 by John W. Creswell, J. David Creswell. Στο τέλος του εξαμήνου, οι φοιτητές θα κληθούν να διεξάγουν μία μικρή έρευνα χρησιμοποιώντας εργαλεία με τα οποία θα έχουν εξοικειωθεί στα πλαίσια άλλων μαθημάτων. Θα εφαρμόσουν τα εργαλεία αυτά σε δικό τους πληθυσμό, προκειμένου να επιβεβαιώσουν ή να απορρίψουν με βάση τα ευρήματα τους ερευνητικά ερωτήματα που θα τους έχουν δοθεί από τους διδάσκοντες. Μετά τη διεξαγωγή της έρευνας θα κληθούν να αναπτύξουν ένα ακαδημαϊκό άρθρο, ακολουθώντας τη δομή που θα έχουν διδαχτεί στα πλαίσια του μαθήματος. Η τελική βαθμολογία του μαθήματος θα συνδιαμορφωθεί από τα τρία παρακάτω: Τεστ πολλαπλών επιλογών: 20%, Πρόοδος (SPSS): 20%, Τελική εργασία: 60%
2. **Εφαρμοσμένη Ψυχοακουστική**: Το μάθημα αναλύει τα βασικά φυσικά χαρακτηριστικά του ήχου και τον τρόπο με τον οποίο γίνονται αντιληπτά από το ανθρώπινο αυτί και τον εγκέφαλο. Πρακτική εφαρμογή σε λογισμικό καταγραφής ήχου (audacity). Εξοικείωση των φοιτητών με την «οπτικοποίηση» του ήχου. Πρακτικές εφαρμογές mp3. Αντίληψη ρυθμού, διάρκειας, τονικού ύψους, φωνηέντων, συμφώνων, λέξεων, φράσεων/προτάσεων, προσωδίας. Πρακτική εξάσκηση σε καταγραφή φωνής και άλλων ήχων και συνειδητοποίηση της συνεχούς ύπαρξης πολλαπλών ηχητικών ερεθισμάτων στην καθημερινή ζωή. Παρουσίαση των δοκιμασιών εξέτασης της ακουστικής επεξεργασίας (με λεκτικά και μη λεκτικά ερεθίσματα) που έχουν σταθμιστεί στο εργαστήριο Ψυχοακουστικής (Τομέας Νευροεπιστημών,ΑΠΘ) σε ελληνικό πληθυσμό. Οι φοιτητές που θα ολοκληρώσουν το μάθημα μετά την επιτυχή τους εξέταση, θα είναι σε θέση να γνωρίζουν τις βασικές αρχές δημιουργίας των δοκιμασιών για την διαγνωστική εκτίμηση της Διαταραχής Ακουστικής Επεξεργασίας καθώς και την ανάγκη προσαρμογής της εξέτασης σε άτομα με διάγνωση στο φάσμα του αυτισμού, σχιζοφρένεια και σε άτομα με μαθησιακές δυσκολίες (π.χ. Δυσλεξία). Θα δοθούν σημειώσεις από τις παρουσιάσεις των μαθημάτων και δημοσιευμένες εργασίες από το Εργαστήριο Ψυχοακουστικής, τομέας Νευροεπιστημών, ΑΠΘ. Η εξέταση του μαθήματος θα γίνει με προόδους (20%), εργασίες (40%) και τελική γραπτή εξέταση (40%).
3. **Ψυχοακουστική**

Σύντομη περιγραφή: Το μάθημα θα παρουσιάσει την λειτουργία της ακοής μέσα από τις φυσιολογικές συνδέσεις των ανατομικών μορφών τόσο της περιφερικής όσο και της κεντρικής ακουστικής οδού. Θα αναλυθούν οι νευρικές απαντήσεις του ακουστικού νεύρου, η αντιληπτική αίσθηση της έντασης, η χρονική ανάλυση και επεξεργασία, η επιλογή συχνοτήτων, η αίσθηση του ακουστικού χώρου, τα ακουστικά μοτίβα και η αίσθηση του ηχητικού αντικειμένου και η αντίληψη της ομιλίας. Οι φοιτητές που θα ολοκληρώσουν το μάθημα και θα περάσουν με επιτυχία τις εξετάσεις θα είναι σε θέση να αντιλαμβάνονται την σημασία των ανατομοφυσιολογικών δομών του περιφερικού και κεντρικού ακουστικού συστήματος στην αντίληψη των ήχων και κυρίως της ομιλίας. Η εξέταση του μαθήματος θα γίνει με προόδους (30%), εργασίες (20%) και τελική γραπτή εξέταση (50%). Προτεινόμενα βιβλία: “Psychoacoustics/Perception of Normal and Impaired Hearing with Audiology Applications” Jennifer J. Lentz Plural Publishing 2020.

**ΜΑΘΗΜΑΤΑ Β’ ΕΞΑΜΗΝΟΥ (Ειδίκευση 1-** Αντιμετώπιση των Διαταραχών Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες**)**

**1. Αντιμετώπιση Διαταραχής Ακουστικής Επεξεργασίας**

Σύντομη περιγραφή: Θα παρουσιαστεί η εξατομικευμένη αντιμετώπιση της Διαταραχής Ακουστικής Επεξεργασίας η οποία στηρίζεται ποιοτικά και ποσοτικά στο ακουολογικό προφίλ του συγκεκριμένου ατόμου. Οι φοιτητές που θα ολοκληρώσουν το μάθημα και θα περάσουν με επιτυχία τις εξετάσεις θα έχουν γνώση των συμπτωμάτων, του λεπτομερούς αναπτυξιακού, ιατρικού και εκπαιδευτικού ιστορικού που απαιτείται, των παραγόντων κινδύνου για εμφάνιση ΔΑΕ, την πιθανότητα συνύπαρξης με άλλες νευροαναπτυξιακές διαταραχές, την σημασία της μουσικής εκπαίδευσης, τον τρόπο προσέγγισης κατά την διαγνωστική εξέταση και τις δυνατότητες θεραπευτικής αντιμετώπισης που θα πρέπει να είναι κατά το δυνατόν εξατομικευμένες. Η εξέταση θα γίνει με προόδους (30%), εργασίες (20%) και τελική γραπτή εξέταση (50%). Προτεινόμενα συγγράμματα: Εύδοξος Βιβλίο [41964108]: Διαταραχές Ακουστικής Επεξεργασίας (ΔΑΕ) σε παιδιά με μαθησιακές δυσκολίες ή/και νευροαναπτυξιακές διαταραχές, Βασιλική-Μαρία Ηλιάδου και Auditory Processing Disorders: Assessment, Management, and Treatment 2018 Plural Publishing Donna Geffner, Deborah Ross-Swain.

2. **Μέθοδοι Παρέμβασης στον Αυτισμό και την Σχιζοφρένεια με βάση την ακουστική αντίληψη**

Σύντομη περιγραφή: Το μάθημα προσφέρει σύγχρονες γνώσεις για τον ορισμό του φάσματος του αυτισμού κατά DSM-5 και την πληθώρα ερευνητικών δεδομένων της τελευταίας δεκαετίας που αναδεικνύουν την ύπαρξη συγκεκριμένων ακουστικών ελλειμμάτων σε υπό-ομάδα παιδιών με αυτισμό. Η αντιμετώπιση ελλειμμάτων που εντοπίζονται στην δυσκολία αντίληψης ομιλίας σε θόρυβο και τον διαχωρισμό ηχητικών ερεθισμάτων σε σημαντικά και μη μέσω του αυτόματου εντοπισμού της ομιλίας, της υπερακουσίας (ενόχληση από ήχους όχι απαραίτητα πολύ δυνατής έντασης), των εμβοών (αντίληψη ήχων χωρίς ύπαρξη εξωτερικής πηγής) μπορεί να βελτιώσει την ποιότητα ζωής των ασθενών. Οι φοιτητές θα μάθουν για την δυνατότητα διαταραχής της αντίληψης της προσωδίας λόγω βαρηκοίας, η οποία μπορεί να προσομοιάζει πτυχές της κλινικής εικόνας του αυτισμού. Η πιθανότητα συνύπαρξης ελλειμάτων ακουστικής οξύτητας ή/και ακουστικής επεξεργασίας με τον αυτισμό θα αναλυθεί. Η εξέταση στο μάθημα θα συνδυαστεί με εργασίες (30%), προόδους (20%) και τελικές γραπτές εξετάσεις (50%). Το μαθησιακό αποτέλεσμα θα είναι η δυνατότητα ερμηνείας των σύγχρονων βιβλιογραφικών δεδομένων και η εφαρμογής τους στην καθημερινή πρακτική. Κατά την διάρκεια του μαθήματος θα μελετηθούν και οι προεκτάσεις σε άλλες ψυχιατρικές παθήσεις (π.χ. Σχιζοφρένεια). Προτεινόμενα συγγράμματα: το κεφάλαιο «Auditory Processing in Mental Health» V Iliadou στο σύγγραμμα Auditory Processing Disorders: Assessment, Management, and Treatment 2018 Plural Publishing Donna Geffner, Deborah Ross-Swain & επιλεγμένες δημοσιευμένες εργασίες και άρθρα ανασκόπησης.

**3. Μέθοδοι παρέμβασης σε Μαθησιακές Δυσκολίες, με έμφαση στην ακουστική επεξεργασία**

Σύντομη περιγραφή: Το μάθημα θα προσφέρει γνώσεις σύνδεσης της ακουστικής αντίληψης με την ανάπτυξη μαθησιακών δεξιοτήτων μέσα από το αναπτυξιακό μοντέλο. Η σημασία της φυσιολογικής ακουστικής οξύτητας και ακουστικής επεξεργασίας στην αποφυγή (ή ελαχιστοποίηση) μαθησιακών δυσκολιών θα αναλυθεί σε συνδυασμό με τις αρνητικές επιπτώσεις ελλειμμάτων και την σύνδεση της βαρύτητας τους με τον χρόνο μη αντιμετώπισης των ακουστικών διαταραχών. Θα χρησιμοποιηθούν παραδείγματα με σταθμισμένα εργαλεία ανίχνευσης μαθησιακών δυσκολιών και την σύνδεση τους με την Διαταραχή Ακουστικής Επεξεργασίας. Το μοντέλο ανάπτυξης των νοητικών δεξιοτήτων μέσα από την εξέλιξη της ακουστικής επεξεργασίας αναδεικνύει την ανάγκη πρώιμης αποκατάστασης των ελλειμάτων για πλήρη ανάπτυξη του νοητικού δυναμικού του κάθε ατόμου. Έμφαση θα δοθεί στην αντιμετώπιση της Διαταραχής Ακουστικής Επεξεργασίας με καινοτόμους μεθόδους της ψυχοακουστικής. Οι φοιτητές που θα ολοκληρώσουν το μάθημα και θα περάσουν με επιτυχία τις εξετάσεις θα είναι σε θέση να αναγνωρίζουν τους περιορισμούς των ερμηνειών της συμπεριφοράς των παιδιών μέσα στην σχολική αίθουσα κατά την μαθησιακή διαδικασία και να προτείνουν παραμέτρους που θα πρέπει να εξεταστούν πριν οδηγηθεί κάποιος σε διαγνώσεις στηριζόμενος μόνο σε συμπτώματα. Η εξέταση στο μάθημα θα συνδυαστεί με εργασίες (30%), προόδους (30%) και τελικές γραπτές εξετάσεις (40%). Προτεινόμενα βιβλία: Εύδοξος Βιβλίο [41964108]: Διαταραχές Ακουστικής Επεξεργασίας (ΔΑΕ) σε παιδιά με μαθησιακές δυσκολίες ή/και νευροαναπτυξιακές διαταραχές, Βασιλική-Μαρία Ηλιάδου και επιλεγμένες δημοσιευμένες εργασίες.  Children with hearing loss, Developing Listening and Talking E. B. Cole, C. Flexer Plural Publishing 2016 3rd edition.

**ΜΑΘΗΜΑΤΑ Β’ ΕΞΑΜΗΝΟΥ (Ειδίκευση 2-** Διάγνωση των Διαταραχών Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες**)**

**1. Διάγνωση Διαταραχής Ακουστικής Επεξεργασίας**

Σύντομη περιγραφή: Θα παρουσιαστεί η αδυναμία επαρκούς εξέτασης της ακοής με τις κλασσικές ακουολογικές εξετάσεις (με κύριο διαγνωστικό εργαλείο το τονικό ακουόγραμμα) και η ανάγκη διενέργειας ειδικών δοκιμασιών ακουστικής επεξεργασίας (με κύριο διαγνωστικό εργαλείο την ομιλητική ακουομετρία σε θόρυβο). Θα αναλυθούν οι διαγνωστικές δοκιμασίες της ακουστικής επεξεργασίας οι οποίες περιλαμβάνουν την διχωτική ακοή, την χρονική διάκριση, την διάκριση συχνοτήτων, την χρονική ανάλυση και επεξεργασία. Οι φοιτητές που θα ολοκληρώσουν το μάθημα και θα περάσουν με επιτυχία τις εξετάσεις θα έχουν γνώση των συμπτωμάτων, του λεπτομερούς αναπτυξιακού, ιατρικού και εκπαιδευτικού ιστορικού που απαιτείται, των παραγόντων κινδύνου για εμφάνιση ΔΑΕ, την πιθανότητα συνύπαρξης με άλλες νευροαναπτυξιακές διαταραχές, την σημασία της μουσικής εκπαίδευσης, τον τρόπο προσέγγισης κατά την διαγνωστική εξέταση και τις δυνατότητες θεραπευτικής αντιμετώπισης που θα πρέπει να είναι κατά το δυνατόν εξατομικευμένες. Η εξέταση θα γίνει με προόδους (30%), εργασίες (20%) και τελική γραπτή εξέταση (50%). Προτεινόμενα συγγράμματα: Εύδοξος Βιβλίο [41964108]: Διαταραχές Ακουστικής Επεξεργασίας (ΔΑΕ) σε παιδιά με μαθησιακές δυσκολίες ή/και νευροαναπτυξιακές διαταραχές, Βασιλική-Μαρία Ηλιάδου και Auditory Processing Disorders: Assessment, Management, and Treatment 2018 Plural Publishing Donna Geffner, Deborah Ross-Swain.

**2. Διάγνωση ακουστικής αντίληψης στον Αυτισμό και την Σχιζοφρένεια**

Σύντομη περιγραφή: Το μάθημα προσφέρει σύγχρονες γνώσεις για τον ορισμό του φάσματος του αυτισμού κατά DSM-5 και την πληθώρα ερευνητικών δεδομένων της τελευταίας δεκαετίας που αναδεικνύουν την ύπαρξη συγκεκριμένων ακουστικών ελλειμμάτων σε υπό-ομάδα παιδιών με αυτισμό. Τα ελλείμματα αφορούν την δυσκολία αντίληψης ομιλίας σε θόρυβο και διαχωρισμό ηχητικών ερεθισμάτων σε σημαντικά και μη μέσω του αυτόματου εντοπισμού της ομιλίας, της υπερακουσίας (ενόχληση από ήχους όχι απαραίτητα πολύ δυνατής έντασης), των εμβοών (αντίληψη ήχων χωρίς ύπαρξη εξωτερικής πηγής). Οι φοιτητές θα μάθουν για την δυνατότητα διαταραχής της αντίληψης της προσωδίας λόγω βαρηκοίας, η οποία μπορεί να προσομοιάζει πτυχές της κλινικής εικόνας του αυτισμού. Η πιθανότητα συνύπαρξης ελλειμάτων ακουστικής οξύτητας ή/και ακουστικής επεξεργασίας με τον αυτισμό θα αναλυθεί. Η εξέταση στο μάθημα θα συνδυαστεί με εργασίες (30%), προόδους (20%) και τελικές γραπτές εξετάσεις (50%). Το μαθησιακό αποτέλεσμα θα είναι η δυνατότητα ερμηνείας των σύγχρονων βιβλιογραφικών δεδομένων και η εφαρμογής τους στην καθημερινή πρακτική. Κατά την διάρκεια του μαθήματος θα μελετηθούν και οι προεκτάσεις σε άλλες ψυχιατρικές παθήσεις (π.χ. Σχιζοφρένεια). Προτεινόμενα συγγράμματα: το κεφάλαιο «Auditory Processing in Mental Health» V Iliadou στο σύγγραμμα Auditory Processing Disorders: Assessment, Management, and Treatment 2018 Plural Publishing Donna Geffner, Deborah Ross-Swain. & επιλεγμένες δημοσιευμένες εργασίες και άρθρα ανασκόπησης.

**3. Διάγνωση ακουστικής αντίληψης στις Μαθησιακές Δυσκολίες με έμφαση στην ακουστική επεξεργασία**

Σύντομη περιγραφή: Το μάθημα θα προσφέρει γνώσεις σύνδεσης της ακουστικής αντίληψης με την ανάπτυξη μαθησιακών δεξιοτήτων μέσα από το αναπτυξιακό μοντέλο. Η σημασία της φυσιολογικής ακουστικής οξύτητας και ακουστικής επεξεργασίας στην αποφυγή (ή ελαχιστοποίηση) μαθησιακών δυσκολιών θα αναλυθεί σε συνδυασμό με τις αρνητικές επιπτώσεις ελλειμμάτων και την σύνδεση της βαρύτητας τους με τον χρόνο μη αντιμετώπισης των ακουστικών διαταραχών. Θα χρησιμοποιηθούν παραδείγματα με σταθμισμένα εργαλεία ανίχνευσης μαθησιακών δυσκολιών και την σύνδεση τους με την Διαταραχή Ακουστικής Επεξεργασίας. Το μοντέλο ανάπτυξης των νοητικών δεξιοτήτων μέσα από την εξέλιξη της ακουστικής επεξεργασίας αναδεικνύει την ανάγκη πρώιμης αποκατάστασης των ελλειμάτων για πλήρη ανάπτυξη του νοητικού δυναμικού του κάθε ατόμου. Οι φοιτητές που θα ολοκληρώσουν το μάθημα και θα περάσουν με επιτυχία τις εξετάσεις θα είναι σε θέση να αναγνωρίζουν τους περιορισμούς των ερμηνειών της συμπεριφοράς των παιδιών μέσα στην σχολική αίθουσα κατά την μαθησιακή διαδικασία και να προτείνουν παραμέτρους που θα πρέπει να εξεταστούν πριν οδηγηθεί κάποιος σε διαγνώσεις στηριζόμενος μόνο σε συμπτώματα. Η εξέταση στο μάθημα θα συνδυαστεί με εργασίες (30%), προόδους (30%) και τελικές γραπτές εξετάσεις (40%). Προτεινόμενα βιβλία: Εύδοξος Βιβλίο [41964108]: Διαταραχές Ακουστικής Επεξεργασίας (ΔΑΕ) σε παιδιά με μαθησιακές δυσκολίες ή/και νευροαναπτυξιακές διαταραχές, Βασιλική-Μαρία Ηλιάδου και επιλεγμένες δημοσιευμένες εργασίες.  Children with hearing loss. Developing Listening and Talking E. B. Cole, C. Flexer Plural Publishing 2016 3rd edition.

**ΜΑΘΗΜΑΤΑ Γ’ ΕΞΑΜΗΝΟΥ:**

**1. Κλινικό εργαστήριο εφαρμογής ηχητικών ασκήσεων για αντιμετώπιση ΔΑΕ (Ειδίκευση 1)**

Οι φοιτητές έχοντας αποκτήσει της απαραίτητες θεωρητικές γνώσεις θα παρακολουθούν κλινική πρακτική εφαρμογή σε παραδείγματα ασκήσεων για την αποκατάσταση της ακουστικής επεξεργασίας στο εργαστήριο Ψυχοακουστικής. Θα εμβαθύνουν στον τρόπο χορήγησης ως προς την συχνότητα, την εξατομίκευση της χορήγησης με βάση την διαφορετική εξέλιξη της ακουστικής επεξεργασίας του κάθε ατόμου, την δυνατότητα αλλαγής των παραμέτρων σε διάφορες ασκήσεις που εκπαιδεύουν διαφορετικά στοιχεία της ακουστικής εκπαίδευσης. Το μαθησιακό αποτέλεσμα θα είναι η γνώση του σκεπτικού δημιουργίας του εξατομικευμένου προγράμματος ακουστικής εκπαίδευσης των Διαταραχών Ακουστικής Επεξεργασίας, η διαφοροποίηση της εκτέλεσης του με βάση τυχόν άλλες συνυπάρχουσες διαταραχές (π.χ. Διάσπαση προσοχής ή και υπερκινητικότητα- ΔΕΠΥ, Αυτισμός, Δυσλεξία, Ειδική Γλωσσική Διαταραχή-Αναπτυξιακή Διαταραχή της Γλώσσας, κ.α), Οι φοιτητές θα εξεταστούν με ενδιάμεσες προόδους (40%) και με τελικές εξετάσεις (60%) πρακτικής εφαρμογής των ασκήσεων στο Εργαστήριο Ψυχοακουστικής.

**2. Κλινικό εργαστήριο εφαρμογής των διαγνωστικών δοκιμασιών και της ορθής διαγνωστικής προσέγγισης ΔΑΕ (Ειδίκευση 2)**

Οι φοιτητές έχοντας αποκτήσει τις απαραίτητες θεωρητικές γνώσεις θα παρακολουθούν κλινική πρακτική πρακτική εφαρμογή επί των ειδικών δοκιμασιών για την διαγνωστική προσέγγιση των ΔΑΕ. Θα εμβαθύνουν στις σταθμισμένες δοκιμασίες για τον ελληνικό πληθυσμό για εξέταση των επιμέρους στοιχείων της ακουστικής επεξεργασίας (αναγνώριση μοτίβων, διάκριση συχνοτήτων, αντίληψη ομιλίας σε θόρυβο, χρονική ανάλυση και επεξεργασία, διχωτική ακοή). Η πρακτική εξάσκηση θα γίνει στο Εργαστήριο Ψυχοακουστικής στο ΑΧΕΠΑ, ΑΠΘ και θα επεκτείνεται και σε σενάρια ατόμων προς εξέταση για διάγνωση ή αποκλεισμό ΔΑΕ. Το μαθησιακό αποτέλεσμα θα είναι η δυνατότητα συνδυασμού γνώσεων διαφόρων γνωστικών αντικειμένων, η επιλογή διαγνωστικών δοκιμασιών με βάση τα συμπτώματα και την κλινική εικόνα του υπό εξέταση ατόμου και η διάγνωση ΔΑΕ ως αποτέλεσμα σκέψης και αναζήτησης και όχι απλής εκτέλεσης σειράς δοκιμασιών. Οι φοιτητές θα εξεταστούν με ενδιάμεσες προόδους (40%) και με τελικές εξετάσεις (60%) πρακτικής εφαρμογής των ασκήσεων στο Εργαστήριο Ψυχοακουστικής.

1. [↑](#footnote-ref-1)