Το νέο μεταπτυχιακό πρόγραμμα σπουδών του τμήματος Ιατρικής της Σχολής Επιστημών Υγείας του ΑΠΘ με τίτλο “Διαταραχή Ακουστικής Επεξεργασίας” έρχεται να καλύψει το εκπαιδευτικό κενό σε θέματα διάγνωσης και αντιμετώπισης προβλημάτων ακουστικής αντίληψης ανεξάρτητα από την ακουστική οξύτητα (ακουόγραμμα). Δείτε σύντομο ενημερωτικό βίντεο στο www.apdseminars.gr Η εκπαίδευση αφορά δύο κατευθύνσεις. Η μία αφορά σε μη Ιατρούς και προσφέρει θεωρητικές και πρακτικά εφαρμόσιμες γνώσεις μέσα από εξατομικευμένη ακουστική εκπαίδευση σε άτομα με διαγνωσμένη Διαταραχή Ακουστικής Επεξεργασίας. Η δεύτερη κατεύθυνση αφορά Ιατρούς παρέχοντας τις πλέον σύγχρονες ερευνητικές γνώσεις για ενεργητική διαγνωστική πρακτική μέσα από σταθμισμένα εργαλεία για την ελληνική πραγματικότητα. Το πρόγραμμα παρέχεται από μικρή ομάδα διδασκόντων με γνώσεις της τελευταίας πενταετίας για την αλληλεπίδραση της ακουστικής αντίληψης με τις νοητικές λειτουργίες (μνήμης, προσοχής) και πλαισιώνεται από αναγνωρισμένους καθηγητές του εξωτερικού.

Τίτλος σπουδών: “Διαταραχή Ακουστικής Επεξεργασίας”

Πρόγραμμα Σπουδών: ΠΜΣ Διαταραχή Ακουστικής Επεξεργασίας

Κύκλος/Επίπεδο 2ος/Μεταπτυχιακό

Ακαδημαικό Έτος 2021-2022

Κατάσταση Ενεργό

Ιστοσελίδα: www.apdmaster.gr

Διεύθυνση επικοινωνίας: [asereti@auth.gr](mailto:asereti@auth.gr)

Απαιτήσεις Εισαγωγής

Σκοπός του μεταπτυχιακού προγράμματος είναι η παροχή υψηλού επιπέδου εκπαίδευσης και εξειδίκευσης σε επαγγελματίες υγείας και εκπαιδευτικούς στον τομέα της Ψυχοακουστικής, της διάγνωσης και αντιμετώπισης της Διαταραχής Ακουστικής Επεξεργασίας (ΔΑΕ)-με έμφαση στις Ψυχοακουστικές εφαρμογές στον Αυτισμό, τη Σχιζοφρένεια, τη Βαρηκοΐα και τις Μαθησιακές Δυσκολίες.

Οι κατηγορίες των υποψηφίων που δύνανται να γίνουν δεκτοί στο Π.Μ.Σ. είναι:

α. Για την ειδίκευση 1 με τίτλο "Αντιμετώπιση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες" θα γίνονται δεκτοί πτυχιούχοι Λογοθεραπευτές, Εργοθεραπευτές, Ειδικής Αγωγής, Ψυχολόγοι, Μουσικοπαιδαγωγοί, κάτοχοι τίτλων πρώτου κύκλου σπουδών των Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής.

β. Για την ειδίκευση 2 με τίτλο " Διάγνωση Διαταραχής Ακουστικής Επεξεργασίας (ΔΑΕ)-Ψυχοακουστικές εφαρμογές στον Αυτισμό, την Σχιζοφρένεια, την Βαρηκοΐα και τις Μαθησιακές Δυσκολίες" γίνονται δεκτοί πτυχιούχοι Τμήματος Ιατρικής (ΩΡΛ, Παιδίατροι, Ψυχίατροι, Νευρολόγοι, Γενικοί Ιατροί, κ.α. ή και χωρίς ειδικότητα) κάτοχοι τίτλων πρώτου κύκλου σπουδών των Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής.

Για τη συμμετοχή των υποψηφίων στη διαδικασία επιλογής για το Π.Μ.Σ. απαραίτητη θεωρείται η γνώση ξένης γλώσσας (τουλάχιστον επιπέδου Β2), όταν δεν είναι βεβαιωμένα η μητρική τους.

Απαιτήσεις του προγράμματος, περιγραφή και κύρια μαθησιακά αποτελέσματα

1. Η γλώσσα διδασκαλίας του ΠΜΣ είναι η ελληνική και η γλώσσα εκπόνησης της διπλωματικής εργασίας μπορεί να είναι είτε η ελληνική είτε η αγγλική. Όλες οι σχετικές διαδικασίες (προκηρύξεις, διαδικασία επιλογής εισακτέων, πρόγραμμα μαθημάτων, εξεταστική διαδικασία), θα διενεργούνται στην ελληνική γλώσσα.
2. Οι μεταπτυχιακοί φοιτητές του Π.Μ.Σ. απαιτείται να συμπληρώσουν 30 ECTS/εξάμηνο σπουδών.
3. Το ΠΜΣ πιστώνεται συνολικά με 90 ECTS σύμφωνα με το Ευρωπαϊκό Σύστημα Πιστωτικών Μονάδων. Περιλαμβάνει δύο εξάμηνα πλήρους φοίτησης, ενώ στο τρίτο εξάμηνο περιλαμβάνονται δύο κλινικά εργαστήρια, ανάλογα με την ειδίκευση που έχουν επιλέξει οι μεταπτυχιακοί φοιτητές, καθώς και η εκπόνηση της μεταπτυχιακής διπλωματικής εργασίας. Το ΠΜΣ περιλαμβάνει 6 υποχρεωτικά μαθήματα, τρία (3) στο Α΄ και τρία (3) στο Β΄ εξάμηνο. Τα μαθήματα του Α΄ εξαμήνου είναι κοινά για τις δύο ειδικεύσεις, ενώ στο Β΄ εξάμηνο διαφοροποιούνται/ειδίκευση. Το Γ΄ εξάμηνο περιλαμβάνει:
4. α) Για την **1η ειδίκευση** (μη πτυχιούχοι Ιατρικών Τμημάτων) κλινικό εργαστήριο με εξατομικευμένο πρόγραμμα ακουστικής εκπαίδευσης για τους μεταπτυχιακούς φοιτητές. Οι εισακτέοι θα εκπαιδεύονται στην εφαρμογή των ασκήσεων ακουστικής εκπαίδευσης παιδιών και ενηλίκων με ειδικές προσεγγίσεις, για τις ειδικές περιπτώσεις του Αυτισμού, της Σχιζοφρένειας και των Μαθησιακών Δυσκολιών. Οι απόφοιτοι θα είναι σε θέση να συνδυάσουν τις αποκτώμενες γνώσεις προκειμένου να είναι αποτελεσματικοί ως προς τη δυνατότητα και την ορθότητα της θεραπείας των ΔΑΕ.
5. β) Για την **2η ειδίκευση** (πτυχιούχοι Ιατρικών Τμημάτων) κλινικό εργαστήριο που θα αφορά στη διαγνωστική προσέγγιση παιδιών και ενηλίκων με προβλήματα διάσπασης προσοχής, μνήμης, συγκέντρωσης, επικοινωνίας, μαθησιακών δυσκολιών, αντίληψης ομιλίας σε θόρυβο/ανταγωνιστικά ερεθίσματα, με ή χωρίς ύπαρξη συνοδών διαταραχών (Δυσλεξία, ΔΕΠΥ, Φάσμα Αυτισμού, Ειδική Γλωσσική/Αναπτυξιακή Διαταραχή, κ.α.). Οι απόφοιτοι θα είναι σε θέση να συνδυάσουν τις αποκτώμενες γνώσεις προκειμένου να είναι αποτελεσματικοί ως προς τη δυνατότητα και την ορθότητα της διάγνωσης των ΔΑΕ.

γ) Εκπόνηση της Μεταπτυχιακής Διπλωματικής Εργασίας.

**Επαγγελματικό καθεστώς (αν υπάρχει)**

Ο μεταπτυχιακός τίτλος “Διαταραχή Ακουστικής Επεξεργασίας” δίνει τις απαραίτητες θεωρητικές και πρακτικές γνώσεις για την επιτυχημένη εφαρμογή εξατομικευμένης θεραπευτικής αντιμετώπισης μέσω ακουστικής εκπαίδευσης στα άτομα με ΔΑΕ (παιδιά και ενήλικες) για την κατεύθυνση 1 και την απαραίτητη μεθοδολογική προσέγγιση για μια αποτελεσματική διάγνωση της Διαταραχής Ακουστικής Επεξεργασίας σε παιδιά και ενήλικες για την κατεύθυνση 2.

**Πρόσβαση σε περαιτέρω σπουδές**

Το μεταπτυχιακό δίπλωμα “Διαταραχή Ακουστικής Επεξεργασίας” προσφέρει το αναγκαίο θεωρητικό υπόβαθρο καθώς και τις κλινικοεργαστηριακές γνώσεις για είσοδο σε πρόγραμμα Διδακτορικής Διατριβής στο γνωστικό τομέα της Ψυχοακουστικής.

**Σύστημα βαθμολογίας και, αν υπάρχει, κλίμακα κατανομής των βαθμών**

Η βαθμολογική κλίμακα, με την οποία υπολογίζονται οι βαθμοί επίδοσης των φοιτητών είναι δεκαβάθμια (0-10) και ο βαθμός μόνον του διπλώματος ακολουθεί την παρακάτω βαθμολογική κλίμακα, με τους ακόλουθους χαρακτηρισμούς (Υ.Α. Φ.1231/Β1/425,ΦΕΚ 1099/2000/Β, άρθρο 60):

Άριστα: 8,50 - 10,00

Λίαν Καλώς: 6,50 - 8,49

Καλώς: 6,00 - 6,49

Ανεπιτυχώς: 0,00 - 5,99

Ο ελάχιστος προαγώγιμος βαθμός είναι το (έξι) 6,00 (Κανονισμός Μεταπτυχιακών Σπουδών του Α.Π.Θ., Σύγκλητος Ειδικής Σύνθεσης Α.Π.Θ. αριθμός 127/2-2-11).

**Επίσημη διάρκεια του προγράμματος**

3 ΕΞΑΜΗΝΑ 90 ECTS

Ένα πλήρες ακαδημαϊκό έτος σπουδών ισοδυναμεί με 60 μονάδες ECTS (Ευρωπαϊκό σύστημα μεταφοράς και συσσώρευσης πιστωτικών μονάδων) και ένα πλήρες εξάμηνο σε 30 ECTS (1 ECTS=25-30 ώρες) (Εναρμόνιση της Ελληνικής Νομοθεσίας, Υ.Α. Φ5/89656/Β3, ΦΕΚ 1466/2007/Β, άρθρ. 1-3, σύμφωνα με την Ευρωπαϊκή). Σε κάθε μάθημα αποδίδεται ο αριθμός των απαιτούμενων ECTS (>= 2 ) που εκφράζει το φόρτο εργασίας που απαιτείται από το φοιτητή για την ολοκλήρωση του μαθήματος, εργαστηρίου, φροντιστηρίου, πρακτικής άσκησης, κλπ.

**Τρόπος σπουδών**

Πλήρους φοίτησης.

**Διευθύντρια**

Βασιλική Μαρία Ηλιάδου

Καθηγήτρια Ψυχοακουστικής